ناڕەزایەتی بەرەو بایکۆتی دەنگدان …. سەکۆی ئەنارکیستانی کوردیی-زمان – Dengekan\nبیست و حەوت ساڵ دزی و تاڵانی و ئاودیوکردن و فەرھوود و گەندەڵیی و جەنگی نێوخۆ و پێشلەشکریی دەوڵەتانی ناوچەکە و ھێنانی کۆمپانییە جیھانلووشەکان، دیوەکەی دیکەی بریتیبووە لە بیست و حەوت ساڵ ناڕەزایەتی و شکست و ئەزموونگیری و ھوشیاربوونەوە و زیاتربوونی نەفرەتی خەڵک.\nبەڵام بەداخەوە وێڕای ئەو ھەموو ئەزموون و دەرکەوتنەی ڕاستی پشتی درووشمە ھەڵخەڵەتێنەرە ناسیونالیستی و ئایینی و چەپییەکان، ھێشتا خەڵکی ناڕازی ھۆکاری سەرنەکەوتنی تێکۆشان و ناڕەزایەتییەکانی خۆی دەرکنەکردووە و ھەر ئەوەش بووە بە ھۆی زاڵمانەوە و بەردەوامی تاڵانچییان و گەندەڵکاران و ملھورانی ڕامیار و دەستەبژێرەکان، ھەر ئاواش لەبارمانەوەی زەمینەی تەڵەکەبازیی ڕامیاران و بە گەڕخستنی دەزگە و نێوەند و دەستکەلا فریودەرەکانی خەڵک، لەوانە ڕێکخراوە بەناو جەماوەرییەکانی پاشکۆی پارتییەکان و حکومەت و گرووپی جۆراوجۆری بەناو ناحکومی (NGO) و بڵندگۆی پەرەستگەکان و ئایینکاران و نووسەران و ھونەرمەندان و …تد و پارتییبازیی چەپەکان و بەڵێنی بەھەشتی “نەتەوەیی” نەتەوەچیان و “ئاسمانی” ئایینکاران و “دەوڵەتیی” چەپان.\nساڵی ٢٠٠٦ ناڕەزایەتی پەنگخواردووی پانزە ساڵەی چین و توێژە بەشمەینەتەکانی کۆمەڵ بە مانگرتنی کرێکارانی تاسڵوجە و خۆنیشاندانی ساڵیادی کیمیابارانکردنی ھەڵەبجە تەقییەوە و بە خۆنیشاندان و ناڕەزایەتییەکانی کەلار و دیانە و ڕانیە و ..تد سەرتاسەریی بووەوە و ناڕەزایەتییەکان بوون بە سەرەتایەک بۆ دەرکەوتنی جیاوازی نێوان بەرژەوەندی و ئامانجی ڕامیاران و خەڵک، دەسەڵاتداران و کۆمەڵ، دارا و نەدار. بەڵام بەداخەوە ئەو کات ھێشتا ئاستی خۆھوشیاریی خەڵک سنوورەکانی خۆشباوەڕیی پارتییایەتی و نەتەوەچییەتی و ئایینی نەبڕیبوو و ھەر ئەوەش بوو بە دەسمایەی دەستەکانی سەرو فەرمانداریی ھەرێم و لەنێو خودی دەسەڵات باڵێکی نەتەوەچی بەناوی “گۆڕان و گۆڕانخوازیی” قوتکرایەوە و سواری شەپۆلەکانی ناڕەزایەتی خەڵك کرا و بۆ ماوەی یەک دەھە توانی ناڕەزایەتی خەڵک بخاتە خزمەت پاراستینی سیستەمی لۆبیگەریی پارلەمانی و خۆشباوەڕکردنی خەڵك بە جەلادانی دڵسۆزی گەل.\nبەڵام وێڕای یەک دەھە ئەزموونی جۆراوجۆر لە دەسەڵاتداربوون و ھاوئامانجبوونی ئۆپۆزسیۆن، داخستن و خەندەقکردنی سنوور لە ڕووی “خۆبەڕێوەبەریی ڕۆژاوا”، ھێنانی لەشکری داعش، بڕین و نەدانی مووچەی خەڵک (ڕامیاریی تەقەشوف)، کردنەوەی چەند بارەی دەرگەی سنوورەکان لە ڕووی لەشکری دەوڵەتی تورکیە و گۆڕینی ناوچەی سلێمانی بە پارێزگایەک لە دەسەڵاتداریی دەوڵەتی ئیسلامی ئێران و ھەزار و یەک نەھامەتی و فێڵ و تەڵەکەی دیکە، کەچی ھێشتا زەمینەی لەخشتەبردنی جەماوەریی ناڕازیی لەبارە و ھێشتا کڵاوی نەتەوەچییەتی و یەزدان و سۆشیالیزم لەسایەی دەوڵەت و پارتییایەتی دەچێتەوە سەر خەڵك و مەلاکان دەتوانن خۆنیشاندانەکان بگۆڕن بە کۆنوێژی ڕۆژانی ھەیینی و دەسەڵاتداران دەتوانن ناڕەزایەتییەکان بگۆڕن بە شارچیەتی و ناوچەگەریی و گەمەی شۆڤینیستی زمانی و دەستەبژێری نووسەران و میدیا وەک لاقی چوارەمی سەروەریی چینایەتی دەتوانن بە سۆزی خۆشباوەڕانە و ناھوشیاریی خەڵک گەمەبکەن و ناڕەزایەتییەکان بۆ سەرمایەگوزاریی ڕامیاریی بەکاربەرن و ھێشتا چەپەکان دەتوانن یەکسانبوونی زیندانییانە لە سایەی دەوڵەتی دیکتاتۆریی “پارتیی پێشڕەو” مژدەبدەن.\nسەرباری چوار خول لە گاڵتەجاریی پارلەمانی، کەچی خەریکە جارێکی دیکە ڕامیاران و کاندیدەکانی گاڵتەجاریی پارلەمان دەبنەوە بە قسەکەری خەڵک و لەنێو ڕیزی پێشەوەی خۆنیشاندانەکان خەریکی سەرمایەگوزارییکردنن لەسەر خۆشباوەڕیی خەڵك و چەندبارەکردنەوەی سیناریۆکانی بیست و حەوت ساڵی ڕابوردوو، چاوەڕوانکردنەوەی خەڵک بە خولێکی دیکە لە گاڵتەجاریی پارلەمانی و نائومێدکردنی خەڵکی ناڕازی لە ھەر بزووتن و ناڕەزایەتی و ھەوڵێکی گۆڕین.\nبەداخەوە، ھێشتا خۆشباوەڕمانەوە و ناھوشیارمانەوەی زۆرینەی خەڵك، ئەو زەمینەیەی ڕەخساندووە، کە ڕامیاران و پارتییەکان و کاندیدەکانی خوارووی عیراق خەڵکی ناڕازی خواروو بەوە بترسێنن، ئەگەر “سووننەکان” دەنگنەدەن، ئەوا “شیعەکان” زاڵدەبنەوە و ئەگەر “شیعەکان” دەنگنەدەن، ئەوا “سووننەکان” زاڵدەبنەوە و ڕامیارە کوردیی-زمانەکانیش ناڕازییانی “ھەرێمی کوردستان” بەوە دەترسێنن، ئەگەر کوردیی-زمانەکان دەنگنەدەن، ئەوا دەسەڵاتدارانی خواروو زاڵدەبنەوە!\nئایا ئیدی کاتی ئەوە نەھاتووە، کە ھەموو کەسێكی نێو چوارچێوەی سنوورەکانی عیراق لەخۆی بپرسێت؛ ئایا لەنێوان ڕامیاران و پارتییەکان و دەسەڵاتداران و کۆمپانییەکانی باسوور و باکوور، “شیعە” و “سووننە” و “کورد” چ جیاوازییەك ھەیە؛ چ شتێك ھەیە، ئەمی ڕامیار کردبێت و ئەوی دیکە نەکردبێت؟\nئایا کاتی ئەوە نەھاتووە، کە خەڵکی نەدار و بێدەسەڵات لە کاتی ھەستیاردا ئامرازی کارا بۆ سەپاندنی داخوازی و ویستەکانی خۆی بەکاربەرێت، کە بایکۆتی دەنگدان و خۆڕێکخستنی کۆمەڵایەتییانەی ڕیزەکانی خەڵکە بۆ پێکھێنانی خۆبەڕێوەبەریی نانێوەندییانەی گشت ناوچەکانی عیراق و یەکگرتنەوەی فێدرالیستییانە و ھاوپشتییانەی گشت چین و توێژە چەوساوەکان لە یەکدی دژی ڕامیاران و پارتییەکان و حکومەتەکان؟\nئایا کاتی ئەوە نەھاتووە، ڕیزی پارتییەکان و گرووپە ڕامیارییەکان چۆڵبکەین و لەنێو ڕێکخراوە و ئەنجوومەن و ھەرەوەزییە سەربەخۆ و ئاسۆیییەکان خۆمان ڕێکبخەین و ڕێکخراوە و ئەنجوومەن و ھەرەوەزییە جەماوەریی و کۆمەڵایەتیی و ئابوورییەکان بکەینە تان و پۆی خۆبەڕێوەبەریی کۆمەڵایەتی؟\nئایا کاتی ئەوە نەھاتووە ھەر نەدار و بێدەسەڵاتێك لە خۆی بپرسێت؛ بۆچی من و ئێمە دەتوانین ھەموو ڕامیار و سەرمایەدارێک بکەینە پارلەمانتار، دەسەڵاتدار، ئەی بۆچی ناتوانین بەخۆمان خۆمان ڕێکبخەین و لەسەر بنەمای ئامانج و بەرژەوەندی ھاوبەشی چین و توێژە نەدار و بێدەسەڵاتەکان خۆبەڕێوەبەریی کۆمەڵایەتی خۆمان پێکبھێنن و بە ملھوڕیی و مشەخۆریی ڕامیاران و دەسەڵاتداران و بەڕێوەبەران و سەرمایەداران کۆتاییبھێنین؟\nئایا کاتی ئەوە نەھاتووە، لەو ھاوکێشەیە تێبگەین، کە بەردەوامی ستەمی ھەزاران ساڵە و سەروەریی چینایەتی بەرەنجامی ناھوشیاریی و خۆشباوەڕیی و نائومێدی و لەخۆنامۆبوونی ئێمەی نەداران و بێدەسەڵاتانە و لەنێوچوونی ئەوانەش ھەر بەرەنجامی ھوشیاربوونە و بڕوابەخۆبوونەوە و یەکێتی ئێمەی نەدار و بێدەسەڵاتکراوە؛ بۆچی تۆ بە ئەندامبوون دەتوانیت پارتییەکان بەھێزبکەیت، بە دەنگدان ڕامیاران بە پارلەمان و دەسەڵات بگەیێنیت، بە کاریکرێگرتە مشەخۆران سەرمایەدار بکەیت، بەڵام بە یەکگرتنی خۆت لەنێو ڕێکخراو و ئەنجوومەنە کۆمەڵایەتییە سەربەخۆکانی خۆت، ناتوانیت چەوساندنەوە لەنێوبەریت و مەشەخۆری و سەروەریی ھەڵبوەشێنیتەوە و کۆمەڵی ئازاد و یەکسان و دادپەروەر و ناچینایەتی پێکبھێنیت؛ مەگەر ھەموو بوون و سەرھەڵدانێک بەرەنجامی ھوشیاری یان ناھوشیاریی ئێمەی چین و توێژە نەدار و بێدەسەڵاتەکان نییە؟\nئیدی کاتی ئەوە ھاتووە، کە ئێمەی چەوساوە لەجیاتی ئەوەی پاشاکۆیییانە ئەوە بکەین، کە ڕامیاران وەك شوانە بە ئێمە دەڵێن دەبێت چی بکەین، بەخۆمان ئازادیخوازانە و یەکگرتوو بۆ خۆڕزگارکردن و ھەڵوەشاندنەوەی کۆیلەتی چینایەتی و ڕزگارکردنی بوونەوەرانی دیکە و پاراستنی ژینگە لە ملھوڕیی ڕامیاران و مشەخۆریی سەرمایەداران، بڕیاربدەین کە چی بکەین و چۆن بۆ گێڕانەوە و بەدەستھێنانەوەی ژییان و ئازادی و خۆبوون و خۆبەڕێوەبەریی تێبکۆشین.\n– بەرەو دەرپەڕاندنی ڕامیاران و ئایینکاران لەنێو ڕیزی ناڕەزایەتییەکانی خۆمان\n– بەرەو خۆڕێکخستنی ئاسۆیی و کۆمەڵایەتیی چین و توێژە نەدار و بێدەسەڵاتەکان\n– بەرەو بایکۆتکردنی دەنگدان و ڕەتکردنەوەی سیستەمی دەوڵەتی\n– بەرەو پێکھێنانی ھەرەوەزییە ئابووریی و کۆمەڵایەتییەکان و سەندنەوەی کەرتەکانی بەرھەمھێنان و خەزمەتگوزاری لە دەوڵەت و سەرمایەداران\n– بەرەو پێکھێنانی خۆبەڕێوەبەریی کۆمەڵایەتیی لەسەر بنەمای یەکێتی فێدرالیستی ھەرەوەزییەکان و ناوچەکان و ھەرێمەکان\n– بەرەو کۆمەڵی ناچینایەتی\n٢٩ی مارچی ٢٠١٨\nسایتی سەکۆی ئەنارکیستان\nسەکۆی ئەنارکیستان لە تێلەگرام\nPrevious كوردی هائیم و حەیران (10) … هێمن عومه‌ر خۆشناو\nNext پارتی بۆ هەمیشە خۆی بە زوڵملێکراو دەزانێت؟ … جیهاد موحەمەد


به‌غدا به مه‌ترسیدارترین پایته‌ختی جیهان ده‌ستنیشانكرا 2018-02-02\nبه پێی چه‌ند راپۆرتێكی جیهانی شاری به‌غدای پایته‌ختی عێراق به مه‌ترسیدارترین پایته‌خت له جیهان وه‌سف ده‌كرێت و شاری هه‌ولێری پایته‌ختی هه‌رێمی كوردستانیش به لای هاووڵاتییانه‌وه شارێكی ئارامه .\nراپۆرته جیهانییه‌كان ئاماژه‌یان به‌وه داوه كه به‌غدا مه‌ترسیدارترین پایته‌ختی جیهانه و له پێنج ساڵی رابردوودا زیاتر له 2900 كرده‌وه‌ی تیرۆر و توندوتیژی له به‌غدا ڕوویانداوه .\nهه‌ر له‌وباره‌یه‌وه ناوه‌ندی ستراتیژی و لێكۆڵینه‌وه‌ی نێوده‌وڵه‌تی ئه‌مریكی له راپۆرتێكدا ئاماژه‌ی به‌وه داوه كه شاری به‌غدا نائارامترین شاری جیهانه له كاتێكدا كه ته‌نها له ساڵی رابردوودا حكوومه‌تی عێراق بڕی 17 ملیار دۆلاری بۆ هێزه چه‌كداره‌كانی عێراق ته‌رخان كردووه به‌ڵام هێشتاش هاووڵاتیان له به‌غدا به هۆی ترسی تیرۆر و بانده‌كانی رفاندن و دزی له ژیان و حاڵی خۆیان دڵنیا نین .\nراپۆرته جیهانییه‌كان ئاماژه‌یان به‌وه‌ش داوه كه هاووڵاتییان و كاسبكاران ده‌ڵین له به‌غدا ناوێرین جانتایه‌كمان به ده‌سته‌وه بێت چونكه وا ده‌زانن پاره‌یه و ده‌مانكوژن.\nهه‌ر به پێی راپۆرته‌كان و به پێچه‌وانه‌ی به‌غدا شاری هه‌ولێری پایته‌ختی هه‌رێمی كوردستان ئارامه و هاووڵاتیان له هه‌ولێر جه‌خت له بوونی ئاسایش و ئارامی له هه‌رێمی كوردستان ده‌كه‌ن و شاره‌كانی هه‌رێمی كوردستان ئارامترین شارن له عێراقدا و به‌و هۆیه‌شه‌وه به‌رده‌وام سه‌دان هه‌زار هاووڵاتی و ئاواره له شاره‌كانی ناوه‌ڕاست و خوارووی عێراق روویان له هه‌رێمی كوردستان كردووه و هاوكات ئه‌و ئارامی و ئاسایشه‌ی له هه‌رێمی كوردستان هه‌یه وای كردووه كه له شارێكی وه‌ك هه‌ولێری پایته‌ختی ئه‌و هه‌رێمه له‌سه‌ر مێز و له لێواری شه‌قامه‌كاندا كاسبكاران سه‌دان هه‌زار دۆلاریان داناوه و كاری ئاڵوگۆڕی دۆلار ده‌كه‌ن.\nلێهاتوویی و وریا ده‌زگا ئه‌منییه‌كانی هه‌رێمی كوردستان و قوربانیدان و خه‌باتی پێشمه‌رگه له شه‌ڕی دژی تیرۆر و پاراستنی سنووره‌كانی هه‌رێمی كوردستان و وریایی و چاوكراوه‌یی هاووڵاتییانی كوردستان و ئه‌و برایه‌تی و پێكه‌وه‌ژیانه‌ی له هه‌رێمی كوردستان هه‌یه و هه‌وڵه به‌رده‌وامه‌كانی حكوومه‌تی هه‌رێمی كوردستان بۆ ئاوه‌دانكردنه‌وه و جوانكاریی شار و شارۆچكه و گونده‌كان سه‌باری سزاكانی به‌غدا له‌سه‌ر هه‌رێمی كوردستان و بڕینی بودجه و مووچه‌ی خه‌ڵكی كوردستان وایكردووه كه هاووڵاتییان و گه‌شتیاران و ئاواره‌كان هه‌میشه له هه‌رێمی كوردستان هه‌ست به ئارامی و سه‌قامگیری بكه‌ن .


بزوتنەوەی ئەهلی حەق: حكومەتیش نازانێت ژمارەی سەربازەكانی ئەمریكا و بنكەكانیان لە عیراقدا چەندە – تۆڕی میدیایی خەڵک\nبزوتنەوەی ئەهلی حەق: حكومەتیش نازانێت ژمارەی سەربازەكانی ئەمریكا و بنكەكانیان لە عیراقدا چەندە\n2019/01/10 - 4:41 PM\nپەرلەمانتارێكی كوتلەی (سادقون)ی سەر بە بزوتنەوەی ئەهلی حەق لە پەرلەمانی عیراق، رەتیدەكاتەوە حكومەتیش بزانێت، ژمارەی هێزە ئەمریكاییەكان و بنكە سەربازییەكانیان لە وڵاتدا چەندە.\nئەحمەد كینانی،پەرلەمانتاری كوتلەی (سادقون)ی باڵی سیاسی بزوتنەوەی ئەهلی حەق، لە پەرلەمانی عیراق، لە لێدوانێكی رۆژنامەوانیدا رایگەیاندووە”تەحەدی حكومەت دەكەم، ژمارەی هێزە ئەمریكاییەكان و بنكەكانیان لە عیراقدا بزانێت”.\nبە وتەی كینانی”ئەو هێزانە لە عیراقدا خوازراونین، و بوونیان بە ناشەرعی دادەنرێت، چونكە لەڕێی پەرلەمان و بە رەزامەندی پەرلەمان نەهاتوون”، وەرگرتنی راوبۆچوونی پەرلەمانیشی لەبارەی بوونی هێزە بیانییەكان لەسەر خاكی عیراق بەپێویست زانی، “لەڕێی داڕشتنی یاسایەك یان بەیاساكردنی بونی ئەو هێزانە، چونكە بونیان بە داگیركاری و ناپەسەند دادەنرێت”.\nلە دوای جەنگی دژ بە داعش، پەرلەمانی عیراق بەنیازە گفتوگۆ لەسەر بەردەوامبوونی مانەوەی هێزە بیانییەكان لەسەر خاكی عیراق، ئەنجام بدات.\nبزوتنەوەی ئەهلی حەقپەرلەمانی عيراقحكومەتی عیراقعيراقهێزەكانی ئەمریكا\nبەڕێوەبەرایەتی گشتی هاتووچۆی عیراقیش داهاتی ساڵی 2018 رادەگەیەنێت


ئارام قزلەری: نامەیەکی کراوە بۆ بەڕێز کاک بافڵ تاڵەبانی. – WTARIKURD\nسڵاوێکی برایانەی گەرم هیوادارم نامەکەم بگاتە دەست بەڕێزتان و ناوەرۆکی نامەکەشم زۆر دڵسۆزانەو یەکێتیانە لێ وەربگریت.\nمن وەک پێشمەرگەیەکی دێرین و خاوەن چوار شەهیدی قارەمان ( دوبرام، دایکم، خوشکێکم ) بە پێوستم زانی کەمێک لەو ئازارو ناڕەزایانەی لەناو دڵی بەندەو زۆربەی خانەوادەی شەهیدان و یەکێتیەکاندایە ئاراستەی بەڕێزتانی بکەم.\nسەبارەت بە ئەنجامی هەڵبژاردنەکان کە نەدەبو یەکێتی نیشتیمانی کوردستان رێژەی دەنگ و کورسیەکانی بەم شێوە کەم بکات و دڵی ناخەزان و دوژمنانی یەکێتیمان پێ خۆش ببێت.\nکاک بافڵ تاڵەبانی دابەزینی ڕێژەی دەنگەکان و ژمارەی کورسیەکانی یەکێتی شتێکی ئاسایی نیەو نابێت هەر ئاوا ئاسان تێپەڕێت و پشتگوێ بخرێت.\nهۆکارەکان زۆرن تەنها جەنابت و ئەم سەر کردایەتیە نوێیەی ئێستا نیە، بەداخەوە ناڵێین هەمویان، بەڵام زۆرێک لە بەرپرسان و دەسەڵاتدارانی پێشوش کە تیایاندایە ئێستاکە دۆلار دایپۆشیوەو خۆی کردوە بە کەڕەی شەربەت نوزەی لێوە نایەت بۆ ئەوەی بەرژەوەندیەکانی لێ تێک نەچێت.\nئەو بەرپرسانەی پێشوش لە پلە باڵاکانیانەوە تا دەگاتە بەرپرسێکی مام ناوەند بەشێک بون لە هۆکاری سەرەکی بۆ دڵڕەنجاندنی خانەوادەی سەر بەرزی شەهیدان و پێشمەرگە دێرینەکان و کەم ئەندامان و زیندانیانی سیاسی و زۆرینەی ئەندامان و دۆست و لایەنگرانی یەکێتی.\nزۆرێک لەو دەسەڵاتدارانەی یەکێتیان کردبوە ئامرازێک بۆ خۆدەوڵەمەندکردن و بازرگانی کردن بە خوێنی پیرۆزی شەهیدە نەمرەکانەوە! بە جۆرێک هاوڵاتیان و خانەوادەی شەهیدان و یەکێتیەکانیان دڵگران کردبو، ئەنجامی هەڵبژاردنەکان و دابەزینی ژمارەی کورسیەکان و دەنگ نەدانی زۆرینەی یەکێتیەکان چاوەڕوان کراو بوو، بە هۆی دڵگرانیانەوە کە ئەمەش هۆکارێکی سەرەکی بو کە پەیوەست بوو بە سیاسەتی بەڕێوە بردنی یەکێتی لە پێش کۆنگرەی چوارەوە.\nلە دوای کۆنگرەی چواریشەوە لە لای هەموان ئومێد دروست بو کە یەکێتی بەرەو نوێ بونەوە هەنگاو ئەنێت و کەموو کورتیەکانی پێش کۆنگرە چارە سەر ئەکرێت و دزو گەندەڵکارانیش دەدرێنە دادگاو لێ پێچینەوەیان لەگەڵدا دەکرێت.\nزۆر بەداخەوە هەمان تاس و حەمامی پێش کۆنگرە دوبارە بۆوەو بەڵکو بەرەو خراپتریش هەنگاوی نا، بە تایبەت کێشەی ( نێوان هاوسەرۆکەکان ) کە کات و ساتەکەی زۆر ناوەخت بوو ئەمە لە لایەک لە لایەکی ترەوە ( سزادانی کادران و ئازاردان و هەڵکوتانە سەریان ) بەشێکی تر بو لە دڵگران کردن و توڕە کردنی هاوڵاتیان و بە تایبەت یەکێتیەکانیش. ئەمانەی باسمان کردن جگە لە زیان بەولاوە هیچ سودێکی تریان نەبەخشی بە یەکێتی.\nلەگەڵ رێزو حورمەتم بۆ هەندێک لە سەرکردایەتیەکانی دەرچوی کۆنگرەی چوار، بەداخەوە خەڵکانی وا بێ ئەزمون و نەشارەزا بونە سەرکردایەتی نەگ لە ئاست پلەی سەرکردایەتیدا نەبون، بەڵکو تیایاندایە تەنانەت شیاو نیە بۆ ئەوەی ببێتە بەرپرسی کۆمیتەیەکیش بەڵکو زیانیان زیاتر بو بۆ یەکێتی وەک لەسود و قازانجیان.\nبەڕێز بافڵ تاڵەبانی وێڕای رێزو خۆشەویستیم بۆ ئەو بەڕێزانە خەڵکانێک هەن کە لە نزیک ئێوە کاردەکەن شایستەی هەموو ڕێزو حورمەت لێگرتنێکن بۆ پاکی و دڵسۆزیان.\nبەڵام بەداخەوە خەڵکانێکیش هەن لەدەورو بەرتانن نەگ شایستەی ئەوە نین لە نزیک ئێوەو دەباشانەکەی مام بن، بەڵکو دەبو سەردانی دەباشانیشیان لێ حەرام بکرێت.\nئەو جۆرە مرۆڤانە نەسودیان بۆ یەکێتی و یەکێتیەکان هەیە نە لە روی سیاسەت و فکریشەوە زاناو لێهاتون، تەنانەت لە روی کۆمەڵایەتیشەوە هێندەی زیان بە جەنابتان و بە یەکێتی ئەگەیەنن، نیو ئەوەندە سود بەخش نین و بگرە راستی و کەموو کورتیەکانی یەکێتیشتان پێ ناگەیەنن تەنها بۆ خۆیان و بەرژەوەندیەکانیان ئەژین.\nبەڕێز بافڵ تالەبانی شاری سلێمانی کە ناسراوە بە شاری هەڵمەت و قوربانی لە دێر زەمانەوە بڕبڕەی پشتی یەکێتی و شۆڕشی کوردایەتی بوە، تەنانەت خواڵێخۆشبو جەنابی مام جەلال زۆر شارەزاییانەو حەکیمانە مامەڵەی لەگەل یەکێتیەکان و هاوڵاتیەکانیدا دەکرد.\nدیکتاتۆرەکانی وەک صەدامیش بە حەزەرەوە مامەڵەیان لەگەڵدا دەکردو بە ( رأس الحيه )واتە بە سەری مارەکە ناویان دەبرد. ئەوانەی کەمێک شارەزایان لە سیاسەت کردندا هەبوبێت هاوڵاتیانی شاری سلێمانیان لە خۆیان نەڕەنجاندوەو نەیان وروژاندوە.\nمەڵبەندی ڕێکخستی سلێمانیش کە هەمیشە پێشەنگی مەڵبەندەکانی تر بوە لای هەموان ئاشکرایە کە زۆرێک لە کادران و ئەندامان و خانەوادەی سەربەرزی شەهیدان دڵگران و دڵشکاو بون لە ڕابوردودا تەنانەت بە سەردانی کردنیش بۆ ساتێک نەچونەتە ناو ئەو مەڵبەندەوە.\nزۆر زەرور بوو لە کاتی بانگەشەی هەڵبژاردنەکاندا کەسێکی پسپۆرو شارزاو کۆمەڵایەتیتان بۆ دەست نیشان بکردبایە بۆ ئەوەی هەر نەبێت دڵی یەکێتیە دڵشکاوەکان ئاشت بکاتەوەو ئازارو نەهامەتیەکانی رابوردویان لە بیر بباتەوە کە ئەمەش هۆکارێک بو بۆ کەمکردنی ژمارەی کورسی و ڕێژەی دەنگەکان.\nبەڕێز کاک بافڵ تاڵەبانی یەکێتیە دڵسۆزو تێکۆشەرەکان پەروەردەو گۆشکراوی قوتابخانەکەی مامی ڕەحمەتین و هەرگیزاو هەرگیز زۆرو زەبرو ئیهانەکردنیان پێ قبوڵ ناکرێت و ئەگەر لەڕوی هێزیشەوە نەتوانن بەرەنگار ببنەوە لە کاتی دەنگداندا ئەو ڕەحم و خۆشەویستیان بۆ یەکێتی نابێت و بەم جۆرەی کە بینرا لەروی دەنگ و هەڵبژاردنەکانەوە سزای ئەدەن.\nبۆیە داواکارم لە بەڕێزتان گۆڕانکاریەکی سەرتا سەری لە حیزب و حکومەتا بکەن لە سەر بنەمای لێهاتویی کەسەکان و ئیتر بەس بێ کوڕی بەرپرس، کچی بەرپرس و، خەڵکانی خۆبەرە پێشەوەو ماستاو چی، ئیتر وەختی ئەوە هاتوە ئەوانەی چەندین ساڵە غەدریان لێ دەکرێت و پشت گوێ خراون مافەکانیان بۆ بگەڕێنرێتەوە.\nبۆ بتەو کردن و ساڕێژ کردنی برینەکان زەرورە جەنابیشتان دەست پێشخەر بن بۆ ئاشتکردنەوەی دڵشکاوەکان و بۆ ئەوەی دەست لە ناو دەست بۆ هەڵبژاردنی ئایندە یەکێتیەکەمان بگەیەنینەوە لوتکەو رۆحی مامی گەورەو سەرجەم شەهیدەکانمان ئاسودە بکەینەوەو بە ناحەزانی یەکێتی بڵێین ئەنجامی دنگەگانمان چەند خراپ بێت بەڵام ئیرادەی ئەوەمان هەیە یەکێتی و مێژوەکەی بگەیەنینەوە لوتکەی سەفین و نەهێڵین ناحەزانمان پێ خۆش ببێت.


سییەكانی دوو مرۆڤ\nپزیشكێكی ئەمریكی لەڕێگەی وێنەیەكەوە، ئەو جیاوازییە دەردەخات كە لە سییەكانی دوو كەسی تووشبوو بە كۆرۆنا بەدیدەكرێن، كە یەكێكیان بە ڤاكسینی دژەكۆرۆنا كوترابێت و ئەوی تریان ڤاكسینەكەی وەرنەگرتبێت.\nغەسان كەمال، كە پزیشكێكی عەرەبە و لە ئەمریكا كاردەكات، وێنەیەكی لە تۆڕە كۆمەڵایەتییەكاندا بڵاوكردووەتەوە و تیایدا سییەكانی دوو مرۆڤ خراونەتەڕوو.\nوەك پزیشكەكە دەڵێت، “هەردوو كەسەكە تووشی كۆرۆنا بوون كە یەكێكیان ڤاكسینی دژەكۆرۆنای وەرگرتووە و ئەوی تریان بەو جۆرە ڤاكسینە نەكوتراوە، بەڵام كاریگەرییەكانی پەتاكە لەسەر هەر یەكێكیان جیاواز بووە بەراورد بەوی تریان”.\nوێنەكە، كە ئەنجامی تیشكی ئێكس ڕەی بۆ سییەكانی هەردوو تووشبووەكە نیشان دەدات، ئەوەی دەرخستووە كە پەتای كۆرۆنا هەمان كاریگەری لەسەر دوو كەسەكە نەبووە، بەڵكو ئەوەی كە بە ڤاكسینی دژەكۆرۆنا كوتراوە، سییەكانی كەمتر دووچاری هەوكردن بوون، بە پێچەوانەوە ئەوەی ڤاكسینەكەی وەرنەگرتووە، سییەكانی تەڵخ بوون.\nپزیشكەكە ڕایگەیاندووە، ئەو كەسەی ڤاكسینەكەی وەرنەگرتووە دوای تووشبوونی بە كۆرۆنا، ڤایرۆسەكە تەواوی سییەكانی گرتووەتەوە و بووەتەهۆی ئەوەی ئۆكسجین بە باشی بە سییەكانیدا هاتوچۆ نەكات، بەڵام تووشبووی دووەم كە ڤاكسینەكەی وەرگرتووە، ڤایرۆسەكە كەمتر كاریگەری بە سییەكانی گەیاندووە و ئۆكسجین بە ئاسانی بە سییەكانیدا سووڕاوەتەوە.\nلقێکی نوێی ئۆمیکرۆن زانایانی نیگەران کردووە\nلە گۆڕانکارییە بەردەوامەکانی ڤایرۆسی کۆرۆنا و بەتایبەتیش دەرکەوتنی گۆڕاوی ئۆمیکرۆن، ژمارەی تووشبووانی کۆرۆنا لە جیهاندا بەشێوەیەکی زۆر بەرزبووەتەوە…\nبۆ یەکەمجار گورچیلەی ئاژەڵ بۆ مرۆڤ دانرا و سەركەوتوو بوو\nبۆ یەکەمجار پسپۆڕانی نەشتەرگەری لە ئەمریکا سەرکەوتووبوون لە چاندنی گورچیلەی بەرازێک لە جەستەی ژنێکی نەخۆشدا، بەبێ ئەوەی سیستمی…


شەوتاندنا دەخل ودان ل سەرانسەری رۆژئاڤایێ كوردستانێ بەردەوامە | ARK News\nشەوتاندنا دەخل ودان ل سەرانسەری رۆژئاڤایێ كوردستانێ بەردەوامە\nارك نيوز .. د هەیاما بیست وچار دەمژمێرێن بووری دە ئاگر ب زەڤیێن چاندنیێ ل چەند ناڤچەیان ل رۆژئاڤایێ كوردستانی كەت و د ئەنجامێ دە ب سەدێ دۆنمان هاتنە شەوتاندن لگەل شەتاندنا هەژمارەك مالێن وەلاتیان .\nژێدەرێن خوەجەهی ژناڤا رۆژئاڤایێ كوردستانێ تایبەت ژ ئاركی رە راگهاندن كو دۆه ل باژارێ سەرێ كانیێ ئاگر ب زەڤیێن گەنم و جەهێن چار گوندان كەت ، دوو ژ وان شەواتان ژ ئالیێ ئاگر ڤەمراندنێ و خەلكێن دەڤەرێ ڤە هاتە كۆنترۆل كرن .\nهەمان ژێدەران دانە خویاكرن كو هەردوو شەواتێن دن ل هەردوو گوندێن ئەرقم و النسریە لگوندەوارێ سەرێ كانێ روو دا د ئەنجاما وی ئاگری دە سەد وسیه دۆنم زەڤی هاتن شەوتاندن .\nهەروەها ژیدەرێن خوەجەهی دانە زانین كو د ئەنجاما وی ئاگری دە نە تەنی زەڤیێن چاندنیی یێن چۆتكاران هاتن شەوتاندن لێ بەلێ شەش مال ژی بخوە رە شەوتاند بێ كو توو زیانێن جانی د ئەنجاما شەتاندنا وان مالان دە روو بدە .\nلباژارێ عامودێ یێ رۆژئاڤایێ كوردستانی ژی دۆه دووشەمێ ئاگر ب هەر یەك ژ گوندێ سێمتكێ نواف و مۆزا و گر حەسار و شدی كەت تەڤی هەولێن خەلكێ دەڤەرێ ژ ڤەمراندنا وی ئاگری رە لێ ئەو ئاگر نەهات كۆنترۆلكرن و د ئەنجامێ دە ب سەدان دۆنم زەڤیێن چەتكارێن كورد هاتن شەوتاندن .\nلگوندوارێ باژارێ قامشلۆ ژی ژێدەرین خوەجەهی ژ ئاركێ رە راگهاندن كو شەڤا بووری ئاگر ب دەخل و دانان ل هەر یەك ل گوندێ كجل عرب و گرباوی و كفرێ سبی و ملا سبات و نیڤ و دەمخیە و تل فارس و ناڤ كەر كەت و سەربار كرن كو د ئەنجامێ دە دەردۆرا بیست هەزار دۆنم ژ زەڤیێن گەنم و جەهێن چۆتكارێن كورد شەوتین و سەربار كرن كو ل گوندێ ملا سبات د ئەنجاما وی ئاگری دە دوو مالێن وەلاتیان هاتن شەوتاندن بێ كو زیانێن جانی هەبن .\nهەروەها ژێدەرێن خوەجەهی دانە زانین ژی كو دۆه دەمژمێر سیێ عەسرێ ئاگرەك ب زەڤیێن چاندنیی یێ گوندێ النو لنێزیكی باژارۆكێ تل تەمرێ كەت و هەیسەد دۆنم شەتین .\nهەروەها ل باژارێ كوبانێ و گوندەوارێ وێ ژی ل چار دەڤەرێن جودا جودا ئاگر ب زەڤیێن چاندنیی یێن چۆتكارێن كورد كەت لێ ژ ئالیێ خەلكێن دەڤەرێ ڤە ئەو ئاگر هاتە ڤەمراندن بێ كو توو زیان بگهێژە دەخل و دانان .\nفه‌ره‌نسا: ئه‌م دێ ته‌دبیرێن پێويست ژ بۆ پاراستنا هێزێن خوه ل رۆژئاڤايێ كوردستانێ بكن\nهوورگوليێن راده‌ستكرنا كۆبانێ ومنبج ژ بۆ رێژێما سوريێ\nپه‌نابه‌رێن كوره‌كۆسكێ پشته‌ڤانییا رۆژئاڤایێ كوردستانێ كر\nئه‌مريكا شه‌هيدكرنا هه‌ڤرين خه‌له‌ف شه‌رمه‌زار دكه\nپه‌یاما سه‌رۆك بارزانی ده‌ربارێ ئێریشا توركیێ ل سه‌ر رۆژئاڤایێ كوردستانێ\nئه‌نه‌كه‌سێ داخویانییه‌ك به‌لاڤ كر\nیەكیتیا ئەوروپا ژ بۆ توركیێ: ئۆپەراسیۆنا لەشكەری راوەستینە\nهه‌سه‌ده: ئه‌م رازينه لگه‌ل توركيێ بگه‌هن چاره‌سه‌ريه‌كي د ده‌رباريێ ( ده‌ڤه‌را ئارم ده )\nپه‌یاما سەرۆك بارزانی ب بۆنەیا كۆچا داوییا خاتوو مریەمی قازی\nسه‌عيد عومه‌ر ئێريشا لسه‌ر باره‌گه‌هێن پارتيێن رۆژهلاتێ كوردستانێ شه‌رمه‌زار كر\nتوركيا وروسيا ره‌وشا سووريێ گه‌نگه‌شه دكن\nسەرۆک بارزانی: لەیلا قاسم سیمبۆڵی خۆنەچەماندن و گیانفیداییە بۆ هەموومان


لەدوای ڕێگریکردن لەمیدیا و پەیامنێرانی شاری سلێمانی لە ڕووماڵکردنی مەراسیمی دانانی بەردی بناغەی شەقامی 100 مەتری، سەنتەری میترۆ ڕایگەیاند، ئەوە سوکایەتیکردنە بە ئازادی ڕۆژنامەنوسی و هەموو بەرپرسانی بەشدار لە مەراسیمەکەدا بەشدارن لەو سوکایەتییەدا.\nلە ڕاگەیەندراوێکدا سەنتەری میترۆ بۆ داکۆکیکردن لەمافی ڕۆژنامەنوسان ڕایگەیاند: " زۆرینەی رەهای پەیامنێرەكانی سلێمانی رێگرییان لێكراوە روماڵی مەراسیمی دانانی بەردی بناغەی پرۆژەی شەقامی 100 مەتریی سلێمانی بكەن كە بە ئامادەبوونی سەرۆك و جێگری سەرۆكی حكومەتی هەرێمی كوردستان بەرێوەچوو."\nئاماژەی بەوەشکردووە: "پرۆژەیەك كە بۆ سلێمانی بێت و رۆژنامەنوسانی ئەو شارە بێبەشبكرێن لە روماڵكردنی ئەو پەڕی سوكایەتی بە ئازادی رۆژنامەنوسی."\nلەڕاگەیەندراوەکەی میترۆدا ئەوەش هاتووە: "سەرۆك و جێگری سەرۆكی حكومەت و پارێزگاری سلێمانی و وەزیرەكان هەموو دەزانن ئەو پەیامنێرانە مافی ئامادەبوونیان هەیە لە چالاكییەكی وەك دانانی بەردی بناغەی پرۆژەیەكی بۆ خزمەتی گشتی، بۆیە هەموو بەشداربووان بەرپرسن لەم پێشێلكارییە، نەك تەنها بخرێتە ئەستۆی پرۆتۆكۆلی ئەنجومەنی وەزیران."\nئەوەشخراوەتەڕوو: "سەنتەری میترۆ پشتیوانی ئەو پەیامنێرانە دەكات و هەموو رێگری و جیاكاریەكیش بەرامبەر بە میدیاكاران رەتدەكاتەوەو پێیی وایە رێگری لە رۆژنامەنوسان لە ئامادەبوون لە بۆنەیەكی گشتی كە سەرۆك و جێگری سەرۆكی حكومەت تیایدا ئامادەن، هەڵكردنی هیمای سەوزە بۆ هەموو دامەزراوەكانی لە پێشێلكردنی یاسای رۆژنامەگەری."\nئەمە لەکاتێکدایە، ئەمڕۆ شەممە 11ی تەموزی 2020، سەرۆکی حکومەتی هەرێم هاتە سلێمانی و بەئامادەبوونی جێگری سەرۆکی حکومەت و پارێزگاری سلێمانی، بەردی بناغەی شەقامی 100 مەتریی سلێمانیان دانا، بەڵام تەنها ڕێگە بەیەک کەناڵی تەلەفزیۆنی درا کە ڕووماڵی مەراسیمەکە بکات.\nكرێكارێكی ئاسایی دۆزینەوەى دوو بەردی گرانبەها دەیكاتە خاوەن زیاتر لە 3 ملیۆن دۆلار\n2020.06.25 - 11:53


ڕێكخراوی بەختەوەری پێدوایستی قوتابخانەی بەسەر هەزار منداڵی بێ باوكدا دابەشكرد\nSalam 09/09/2019 - 10:11 بڵاوکراوەتەوە لە هەواڵ/كوردستانی\nسەرپەرشتیاری رێكخراوی بەختەوەری ڕایدەگەیەنێت: لەگەڵ نزیكبوونەوەی وەرزی نوێی خوێند لە شاری هەولێر بڕە پارەیەك و جل و بەرگ و پێداویستی قوتابخانەیان بەسەر منداڵانی بێ باوك دابەش كرد.\nحاجی كاروان سەرپەرشتیاری رێكخراوی بەختەوەری بە كوردیوی رایگەیاند : لە بۆنەكانی وەك جەژن و رەمەزان ئەركمان زۆر قورسە ، كە قوتابخانەش دەكرێتەوە حەز دەكەین دڵی منداڵەكان خۆش بكەین، ئەوەی ئەمساڵ دابینمان كردووە بۆ هەزار منداڵ بووە.\nهەروەها ووتیشی: توانیمان هاوكاری بگەیەنینە هەزار كوڕ و كچی نازدار كە هاوكارییەكە خۆی لە جانتا و جل و بەرگ و دەفتەر و قەڵەم و پێداویستییەكانی قوتابخانەشی لەگەڵدایە، جگە لەمەش بڕێك پارە كە (50) هەزار دینارە پێیان دەدرێت .\nڕوونیشیكردەوە: ئەو بڕە پارەیەی لە كڕین و دابین كردنی جل و بەرگ و پێداویستی قوتابخانە بە منداڵانی دەدەین بایی (14) ملیۆن دینار ، لە كاتێكدا بانگەوازمان كردووە بۆ ئەوەی خێرخوازان یاریمەتییەكانیان پێشكەش بكەن ، بەڵام تەنها چوار ملیۆن هاتووە .\nوێنە... لە دوو رووداوی ھاتوچۆدا لە بەردەرەش 10 كەس بونە قوربانی


کۆتایی هەفتاکان زەمەنێکی چارەنوسساز بو بۆ باشوری کوردستان. ئێمە، واتە ئەوانەی لەوکاتەدا تازەلاو بوین و تەمەنمان 14 و 15 بو، شایەدبوین لەسەر هاتن و دەسپێکی قۆناغێک لە ژیانی سیاسی کە لە دو ئاراستەی تەواو جیاوازدا خۆی دەبینیەوە و گۆڕانکاری دروستدەکرد.\nلە لایەکەوە بەعسیەکان لە لوتکەی توندوتیژی و زەبرو زەنگی خۆیاندا بون چونکە دوای شکستی 1975 خۆیان لێ ببوە خوای ئەرزو ئاسمان و حسابیان بۆ هیچ هێزو جولانەوەو نارەزایەتیەک نەدەکرد، کوردستانیان کردبوە تاریکستانێکی پڕ لە نەهامەتی و ستەم و زۆرداری، بە کەیفی خۆیان خەڵکیان دەکوشت..\nکورد و عەرەب بەلایانەوە یەکسان بو. لەو دو سالەی دوای دەسپێکی خەباتی چەکداری ینک، جگە لە شەری پێشمەرگە، سەدان کەسیان بە تۆمەتی جیاجیا خستە زیندانەکانی موسل و کەرکوک و ئیعدامیان کردن.\nلە لایەکی ترەوە، دەنگ و رەنگی شۆرش و سەرهەلدانەوەی پێشمەرگە رۆژبەرۆژ دڵ و دەرونی خەلکی رۆشندەکردەوەو گیانی بەرگری و بەگژاچونەوەی ستەم و زۆرداری لە هەمواندا بەهێز دەکردەوە. روداوەکانی سالی 1978، واتە دو ساڵ دوای دەسپێکی خەباتی چەکداری لەلایەن یەکێتی نیشتیمانی کوردستان و ژمارەیەک رێکخراوی ترەوە، ریزبەندی پێشکەوتنەکان باشتر دەرئەخات.\nراستە سالی 78 بۆ یەکێتی نیشتمانی کوردستان ساڵێکی تا بڵێی شوم و پڕکارەسات بو، بەڵام لە هەمان کاتدا، بە هۆکاری وەک سەرهەلدانی شۆرشی ئێران و تورەیی خەلک و لێبڕاوی سەرکردایەتیەوە ، سالی هەستانەوەو خۆگرتنەوەش بو. هەر لەو سالەدا دەیان و سەدان چالاکی بچوک و گەورە دژی بەعس ئەنجامدران. لە سالی 78 دا یەکێتی سەدان کادری بنچینەیی، چ سەربازی یان سیاسی، لێ کوژراو شەهید بو. زیانی ئێجگار گەورە بە جەستەو روحی کەوت بە ئەندازەیەک کە لە فەوتان نزیک بوەوە (وەک کاک نەوشیروان مستەفا لە بەرگی یەکەمی بیروەریەکانیدا باس دەکات ل 312)، بە وتەی ئەو، کە لە رابەرە هەرە دیارەکانی شۆرش بو، دۆخەکە گەیشتبوە ئاستێکی ترسناک.\nلە قەرەداغ کاک شاسوار جەلال شەهید بو،(کانونی دوەم) لە دڕی شینکایەتی ئەحمەد فتح اللە و خانەی موعینی و پۆلێک پێشمەرگە شەهید بون. (20ی حوزەیران) لە هەکاری و شەمزینان عەلی عەسکەری و خالید سەعید و حەوسەت پێشمەرگە شەهید بون یان فەوتان و پەرتەوازەبون.. ..\n( 20 ی حوزەیران و دواتر.. ) ئەم شکست و هەرەشە گەورانە بۆ سەر جەستەی یەکێتی لە کاتێکدا بو کە دەیویست زیاتر خەریکی خۆئامادەکردن بێت و خۆی لە شەری هەموان لابدات، سەرباری ئەوەش سەرەتای هەمان ساڵ، بە ناچاری، توشی شەری زۆر قورس ببو لەگەل رژێمدا .\nشەری دەشتێو ی نزیک قەڵادزە( مارتی 1978) یەکێک بو لەو پێکادانە گەورانەی کە دواتر فەرماندەی یەکەمی بەعس دانی پیانا زیاد لە پێنج هیلکۆپتەریان توشی زیان بوە و چەندین کەسیان لێکوژراوە. دوای کارەساتی هەکاری، شۆرش نەشکا و هەستایەوە.\nنەوشیروان مستەفا لە چەند پەرەگرافێکدا چۆنیەتی ئەو هەستانەوەو خۆرێکخستنەوەیەی دیکۆمنت کردوە: "لەگەل مام جەلال سەدان نامەمان نوسی بۆ رێکخراوەکانی یەکێتی، فەرماندەکانی پێشمەرگەو، کەسایەتی و پیاوە ناسراوەکانی کورد، سەرانی ئێل و ریش سپی و پیاوماقولانی ناوچەکان، روداوەکانی هەکاریمان بۆ رونکردنەوە، داوامان لێکردبون: هەرکەسە بە گوێرەی توانای خۆی بەشداری بکا لە ژیاندنەوەی شۆرشەکەدا. بە پارە، بە چەک، بە چەکهەلگرتن و پێشمەرگایەتی، بە قسەی باش و رێکخستن. کارەکەمان لە ماوەیەکی کورتدا ئەنجامی زۆر گەورەی بەدەستەوەدا.\nخەڵک بەدەنگمانەوە هاتن بەسەدان کەس بە چەکی خۆیانەوە لەسەرانسەری کوردستاندا بون بە پێشمەرگە. هێزێکی تایبەتیمان بۆ مەکتەبی سیاسی دروستکرد. ناومان نا "هەرێمی پارێزگاری"، لە ماوەی چەند هەفتەیەکدا 14 کەرتمان پێکهێناو، ژمارەیان لە 700 پێشمەرگە تێپەری. زۆری هەرێمەکانی تریشمان بوژاندەوە. هێزەکانمان لە گەشەکردندا بون و تا ئەهات ژمارەیان زۆرتر ئەبو... "(ل320 لە کەناری دانوبەوە بۆ خری ناوزەنگ) دۆخی ناو شارەکانیش قوڵپی ئەدا دژ بە بەعس، هەر شوێنێک ئەچوی باس باسی پێشمەرگە بو.\nخەلک وردە وردە ترسیان لە حکومەت ئەرەویەو بە هەر شێوەیەک بۆیان بگونجایە هەولیان ئەدا نارەزایەتی خۆیان دەربخەن. سیانزە سال دوای کۆبوونەوەی خەلک لەدەوری یەکێتی نیشتمانی کوردستان بەو چەندایەتی و چلۆنایەتیەوە، راپەرینی بەهاری 1991 رویدا. لەم راپەرینە جەماوەری و سەرتاسەریەدا هیواکانی خەلک بۆ ژیانێکی ئازادانەترو عادیلانەتر خرانە بەر محەکی تاقیکردنەوەی قورس. یەکێتی و پارتی فرسەتی زێرینیان دەسکەوت بۆ ئەوەی هەریمێکی دەولەمەندو خوێندەوار و خاوەن سەرچاوەی ژێرزەوی و سەرزەوی بگەیەننە ئاستی ولاتە پێشکەوتوەکانی ناوچەکە.\nبەداخەوە ئەوە روی نەداو دوای سال و نێوێک لە دامەزرانی حکومەت، شەری ناوخۆیی سەریهەلدا کە زیانی سیاسی و ئابوری و مرۆیی زۆری لە خەلک دا. یەکێتی و پارتی دوای رێکەوتنیان لەسەردەستی ئەمریکاو فرەنسە، دیسانەوە نەیانتوانی لە ئاستی حکومەتێکی یەکگرتودا کاربکەن و رویان لە دوئیدارەیی و ناکۆکی ساردی ناوخۆیی کرد. دەسەلاتدارانی کوردستان دوای 2003 و روخانی تەواوی بەعس لە بەغدا، لە بری بنیاتنانی سیستمێکی ئابوری بەهێزو دەزگاو دامەزراوەی توکمەی سیاسی و کارگێری، خەریکی بەشکردنی داهات و دەسکەوتی ناچیزی حزبی و شەخسی بون. یەکێتی و پارتی لە دوای هاتنەمەیدانی ئۆپۆزیسێون و کرانەوەیکی دیموکراتی و رەخسانی بوار بۆ گفتوگۆی سودبەخش و چاکسازی مەدەنیانە، کەوتنە گزی و فزی لەدەنگی خەلک و فشاردانان لەسەر ئۆپۆزیسیۆنی نارازی و سەرەنجام دەرکردنیان لە پەرلەمان و حکومەت بە شێوازی پاشا ستەمکارو زۆردارەکان...\nیەکێتی و پارتی خراپترین و کارەساتبارترین مامەلەیان لەگەل نەوت کرد کە سەرچاوەی سەرەکی داهاتی هەرێمی کوردستان بو. رێگەیان دا ترسناکترین پەیماننامە بۆ فروش و بەرهەمهێنانی نەوت ئیمزا بکرێ و ئەمەشیان لەخەلکی ولاتەکە شاردەوە. رێیان دا و نەرمیان نواند دەیان و سەدان کۆمپانیای وەهمی و ناوەهمی بەرهەمهینانی نەوت لەدەستی حکومەت و دەزگا رەسمیەکان دەربێنن و داهاتی تاقە سەرچاوەی ولات بۆخۆیان ببەن.\nیەکێتی و پارتی بونە دو دەزگای بوغرا و نابەرپرس، کە جگە لە تاقمی سەرمایەدارو گەندەخۆرەکانی نزیکی دەسەلات، هیچکەس دەستی پێیان ناگات و گوێ لە هیچکەس ناگرن. کورد لە هەرێمی کوردستاندا کەوتوتە قورسترین قۆناغی نائومێدی بنبەستی سیاسی و دارمانی ئابویەوە. دەسەلاتدارانی ئەم هەرێمە ئاگایان لە دۆخی خەلک نەماوەو کوژرانی دەکەس یان سەد یان هەزار خۆنیشاندەر لە جادەکاندا بەلایانەوە روداوێکی ئاساییەو هیچ مانایەکی سیاسی یان سۆسیۆلۆژی بۆ ئەوان نیە. ئێمە لە خراپترین قۆناغی مێژووی خۆمانداین. لێپرسراوی ئەم کارەسات و تاریکیە چین و توێژە هەژارو کەمدەرامەتەکانی ولات نین. لێپرسراوی ئەم قەیرانە موچەخۆرانی ئەسلی و بندیواری کوردستان نین. لێپرسراوانی ئەسلی ئەم کارەساتە سیاسی و ئابوریانە جگە لە دەسەلاتدارو بریاربەدەستەکانی یەکێتی و پارتی کەسی تر نیە. دەبێ خۆیان چۆنیان تێکداوە واش چاکی بکەنەوە.\nچۆن بێئومێدیان هێناوە بە هەمان شێوەش گوێ بۆ شارەزایان و دلسۆزان بگرن و ئومێد بگئرنەوە بۆ خەلک. چۆن نەوتی ولاتیان هەرزانفروش کردوە هەر خۆیان چارەسەر بۆ هەلەکەیان بدۆزنەوە. پێویستە دەسەلاتدارانی ولات رێز لە ئۆپۆزیسۆن ی ولات بگرن و لە دنیای غرور و فەنتازیای سولتانی بێنە دەرو وەک ئینسانی راستەقینەی سەدەی 21 بیربکەنەوەو هەستبکەن خەلکی کوێن و پێش راپەرین لە کوێ بون و بەچی گەیشتون. پێویستە وەک سەرکردە تێکۆشەرەکانی زەمانی شاخ داوا لە هەمو چین و توێژەکانی کۆمەل بکەن پێشنیار و چارەسەریان بۆ بنێرن و سود لەم پێشنیارانە وەربگرن..\nپێویستە نائومێدی بگۆرن بە هیوای جوان و قابیلی جێبەجێکردن.. کوردستان لە هەمو رویەکەوە دەولەمەندو نمونەیە.. بەداخەوە تەنها لە نوخبەی دەسەلات و کارگێری ولاتا هەژارو کەمدەست و دەستەپاچەیە..\nئێمە لەسەردەمی بێهیوایی و تێکشکانی دەستەجەمعی روح و جەستەداین.. کێ دەتوانێ لەم تاریکستانەدا چرایەک هەڵکا؟ کێن ئەوانەی گوێ بۆ دلسۆزان و خەمخۆرانی ولات دەگرن؟ ولات پێویستی بە هیممەت و دیدگاو فکری داهێنەرانەیە... کاتیەتی ئەو قسەو پێشنیارانەی دەتوانن شتێک بگۆرن، ببیسرێن و بێنە بەر زەین و شاشەکان. کاتیەتی هیوا بۆ میللەت بگەرێتەوەو قەیرانە تاریک و ترسناکەکان بگۆرێن بە هیواو پرۆژەی کرداری..


وه‌زاره‌تی دارایی هه‌رێم له‌سه‌ر دابه‌شكردنی موچه ڕونكردنه‌وه‌یه‌كی بڵاوكرده‌وه\nوه‌زاره‌تی دارایی و ئابوریی حكومه‌تی هه‌رێم هه‌موو جۆره خشته‌یه‌ك ڕه‌تده‌كاته‌وه كه له ده‌زگاكانی راگه‌یاندن بڵاوده‌كرێته‌وه رایده‌گه‌یه‌نێت له‌دوای 13ی مانگه‌وه پاره‌كه‌ی به‌غدا ڕه‌وانه‌ی هه‌رێم ده‌كرێت .\nوه‌زاره‌تی دارایی و ئابوریی حكومه‌تی هه‌رێم ڕایگه‌یاندوه، تا پاره‌كه‌ی وه‌زاره‌تی سامانه سروشتییه‌كان كه بڕه‌كه‌ی 378 ملیار دیناره له‌به‌رده‌ست بێت، موچه‌ی وه‌زاره‌ته‌كانی دیكه‌ش له‌م هه‌فته‌یه‌دا دابه‌شده‌كرێت، ئه‌گه‌رنا ئه‌وه چاوه‌ڕێی پاره‌كه‌ی به‌غدا ده‌كرێت بۆ دابه‌شكردنی موچه‌ی وه‌زاره‌ته‌كانی دیكه.\nئاشكرایانكردووه به‌هیچ شێوه‌یه‌ك وه‌زاره‌تی دارایی و ئابوریی خشته‌ی موچه بڵاوناكاته‌وه، به‌ڵكو ڕۆژانه یان چه‌ند ڕۆژ جارێك گه‌نجینه‌كانی هه‌رێم له‌دابه‌شكردنی موچه‌ی وه‌زاره‌ته‌كان ئاگادارده‌كاته‌وه، بۆیه ئه‌و خشتانه‌ی كه له‌مێدیاكانه‌وه بڵاوده‌كرێنه‌وه، ڕاست نییه‌و ته‌نها گاڵته‌كردنه به‌خوێنه‌ر.\n12218 جار خوێندراوه‌ته‌وه\n6/9/2019 2:36:18 PM


ڕاستکردنەوەی ناسنامەی یەکێک لە گیانبەختکردوانی مەریوان\n11:05 - 21 November 2019\nهەنگاو: یەکێک لەو کەسانەی کە ناوی وەکوو یەکێک لە گیانبەختکردوانی مەریوان بڵاو کردەوە، گیانی لە دەست نەداوە و بەم پێیە لە کۆی ئەو ١٠ کەسەی کە لە مەریوان گیانیان لە دەست داوە تەنیا ناوی ٦ کەسیان ئاشکرا بووە.\nبەپێی ڕاپۆرتی گەیشتوو بە ڕێکخراوی مافی مرۆڤی هەنگاو، شاهۆ وەلیدی کە پێشتر هەنگاو و چەند سەرچاوەی دیکە ناویان وەکوو یەکێک لە گیانبەختکردوانی مەریوان بڵاو کردووە، گیانی لە دەست نەداوە و سەربارری ئەوەی کە تووشی خوێنبەربوونێکی زۆر بووە، لە ترسی ئەوەی کە دەستەبسەر نەکرێت، بۆ شوێنێکی دەرەوەی نەخۆشخانە گوازراوەتەوە.\nبرای شاهۆ وەلیدی لە پەیوەندییەکی تەلەفوونیدا وێڕای پشتڕاستکردنەوەی ئەم هەواڵە بە هەنگاوی ڕایگەیاند کە،”ئەو ڕۆژە براکەم بە هۆی ئەوەی گوللە بەر کەمەری کەوتبوو تووشی خوێنبەربوونێکی زۆر بووە، هەر بۆیەش شایەتحاڵەکان ناویان وەکوو یەکێک لە کوژراوەکان بڵاو کردووەتەوە، لە حاڵێکدا براکەم گیانی لە دەست نەداوە. هەرچەند ئازارێکی زۆری هەیە، بەڵام لە شوێنێکی دەرەوەی نەخۆشخانە لە ژێر چاوەدێریی پزیشکیدایە.“\nناوبراو هەروەها ڕایگەیاند بە هۆی ئەوەی کە هێڵەکانی ئینتەرنێت و تەلەفوون پچڕابوون، نەیانتوانیوە کە هەواڵی گیان لە دەستدانی براکەیان ڕەد بکەنەوە.\nهەنگاو پێشتر ڕایگەیاندبوو کە ١٠ کەس لە مەریوان گیانیان لە دەس داوە و ناسنامەی ٧ کەسیان ئاشکرا بووە. ئێستا بە ڕاستکردنەوەی هەواڵی پێشوو وێڕای جەخت کردنەوە لە سەر گیان لە دەست دانی ١٠ کەس، ڕایدەگەیەنین کە تەنیا ناسنامەی ٦ کەسیان ڕوون بووەتەوە کە بە شێوەی خوارەوەیە؛\n١- عوسمان نادری ٢_ مێهران تاک ٣_ ئاریەن ڕەجەبی ٤_ بێهروز مەلکی ٥_ ئیدریس بێوارە ٦_ دانیال ئوستواری\nڕێکخراوی مافی مرۆڤی هەنگاو بە بۆنە بڵاوکردنەوەی زانیاری هەڵە لە هەواڵەکانی پێشوو، داوای لێبوردن لە بەردەنگای خۆی دەکات. ئێمە وەکوو هەنگاو پێبەندین بە گەیاندنی زانیاری دروست و هەوڵدەدەین کە ئەم جۆرە هەڵانە بە کەمترین ئاستی خۆی بگەیەنین.


کوردستانپۆست: ئەم بەڕێوەبەرەمان ناوێت تكایە لایبدەن\nپەیامنێرى كوردستان یەكێكە لەو دەیان و كەناڵ و میدیا حیزبیە ڕوو ڕەشانەى زوڕناى دووڕوێتى دەژەنن بەگوێرەى ئەو سكاڵانامەیەى بەشێك لەكارمەندانى ئەو كەناڵە كەتایبەت دراوەتە پەیامنێرى كوردستان پۆست باس لەگەندەڵى و بەدڕەوشتیەكانى ناو كەناڵەكە دەكەن بەگوێرەى ئەو سكاڵایە عبداللە تەها كەبەڕێوەبەرى ئەو كەناڵەیە...\nسایتى یه‌كگرتوو: له زاخۆ هه‌ڵمه‌تێكى فراون بۆ لێكردنه‌وه و درِاندنى پۆسته‌ر و لافیته‌كانى لیستى خزمه‌تگوزارى و چاكسازى ده‌ستى پێكردووه .\nزاخۆكوچه و شه‌قامه‌كانى قه‌زاى زاخۆ پاشماوه‌ى درِاوى پۆسته‌ركانى لیستى خزمه‌تگوزارى و چاكسازى ژماره 59 به ئاشكرا به‌دى ده‌كرێن و رِێگه نادرێت له‌سه‌ر دیوار و شوێنه‌كاندا ئه‌و پۆسته‌رو لافیتانانه وچان بگرن و به‌خێرایی ده‌كه‌ونه به رِه‌حمه‌تى نه‌یاره‌كانیان .له‌وباره‌وه په‌یامنێرمان له زاخۆوه...\nسایتی یه‌کگرتوو: لیستی خزمه‌تگوزاری و چاكسازی، ئاگادارینامه‌یه‌ک ئاراسته‌ی دۆست و لایه‌نگرانی ده‌کات\nله‌ئاگادارینامه‌یه‌كدا، لیژنه‌ی باڵای هاوبه‌شی لیستی خزمه‌تگوزاری و چاكسازی داوا له‌سه‌رجه‌م و لیژنه‌و تیمه‌كانی هه‌ڵمه‌تی هه‌لبژاردنی لیسته‌كه و هه‌موو كادرو ئه‌ندام ودۆست ولایه‌نگرانی هه‌رچوار قه‌واره‌كوردستانیه‌که و پشتیوانانی لیستی خزمه‌تگوزاری وچاكسازی ده‌كات، كه‌له‌چالاكی هه‌ڵمه‌تی پروپاگه‌نده‌دا...\nکه‌مپین: بۆپشتگیری و،پشتیوانی كردن لە لیستی گۆڕان ٠٠لە ئۆتاوای پایتەختی كەنەدا گروپێك ماوەیەكە كەوتونەتە جموجۆڵو،كاركردن ٠\nسڵاوو بەڕێزان ٠٠دەمانەوێ ئاگادارتان بكەینەوە كەمایەی خۆشحاڵییە ،كەوادەبینین لەزۆربەی ووڵاتانی دەرەوە، ڕەوەندی كوردان كەوتونەتە چالاكیو ،پشتگیری خۆیان ڕادەگەیەنن بۆلیستی كوردایەتی،لیستی شەهیدانی كوردستان لیستی دڵسۆزانو خەمخۆرانی گەلەكەمان لیستی پێشمەرگەدێرینەكانی كوردستان لیستی پاكان٠دەمێكە پێش دیاری...\nده‌سته‌ی پشتوانی گۆڕان: ئاگادارییه‌ک له ده‌سته‌ی پشتوانی گۆڕان..\nده‌سته‌ی پشتیوانی گۆڕان له شاری مانهایم ولودڤیگسهافن ی ئه‌ڵمانیا هه‌ڵئه‌ستن به‌ئاهه‌نگێكی خێزانی قه‌شه‌نگ له ڕێگه‌ی ئه‌م ئاهه‌نگه‌وبه‌سه‌ر بردنی كاتێكی خۆش ده‌نگمان ئه گه‌ێنین به‌هه وادارانی لیستی گۆڕان. كاتو شۆێنی ئاهه‌نگه‌كه ١٢ی٧ی٢٠٠٩ سه‌عات ٥ئێواره تا١٠ی شه‌و هاتن بۆ هه‌موانه oppauer str...\nسایتی یه‌کگرتوو: له گوندێكى كه‌لار پۆسته‌ركانى لیستى خزمه‌تگوزارى و چاكسازى ده‌درێنرێت و ته‌نها پۆسته‌ره‌كانى لیستى كوردستانى ده‌مێنێته‌وه . دو ه�\nبه‌ختیار تاهیر -گه‌رمیان. سایتی یه‌کگرتوو له گوندى شێخ له‌نگه‌رى نزیك له كه‌لار پۆسته‌ره‌كانى لیستى خزمه‌تگوزارى و چاكسازى و لیستى گۆڕان لێده‌كرێنه‌وه‌و پارچه پارچه ده‌كرێن . به‌ختیار سه‌عیدى نوێنه‌رى یه‌كگرتوو له گوندى شێخه له‌نگه‌ر به سایتى یه‌كگرتووى ڕاگه‌یاند نیوه‌ڕۆى دوێنێ هه‌ستاون به...\nکوردستانپۆست: له‌ڕانیه مسته‌فا چاو ڕه‌ش و فواد مه‌عسوم ڕیسواكران!!!!\nله‌و كۆبونه‌وه‌یه‌دا كه‌دوێنێ له‌هۆڵى پێنجى ئازارى ڕانیه بۆ مسته‌فا چاو ڕه‌ش و فواد مه‌عسوم سازكرابوو له‌گه‌ڵ ئه‌فسه‌ر و ده‌ره‌جه‌داره‌كانى بیتوین و پشده‌ر له‌م كۆبونه‌وه‌یه‌شدا فواد مه‌عسوم و مسته‌فا چاو ڕه‌ش ڕیسوا كران به‌شداربوویه‌كى كۆبونه‌وه‌كه كه‌پله‌كه‌ى نه‌قیبه به‌كوردستانپۆستى ڕاگه‌یاند ئه‌م...\nئاشتى عبدالمنسور: داوا لە هێزەكانى ناوخۆ دەكرێت بە بەرگى مەدەنیەوە ئامادە بن.\nلیستى كوردستانى بەدەر لە هەمو ئەخلا قى دیموكراتى ئازادى تاك لە دەنگداندا وەك كارى هەمیشەى خۆى كەوتوتە ناچاركردن و گوشارخستنە سەر یەكەكانى هەمو یەكە ئیدارییەكانی حكومەت و بەكار هێنانى بۆ مەرامى حزب و خێڵ بە تایبەت هێزەكانى ناوخۆ كە ئێستە داوایان لێ كراوە كە بە جلى مەدەنییەوە ئامادە بن تاوەك مەراسیمێكى...\nسایتی یه‌کگرتوو: سكرتێری باڵوێز خانه‌ی ئه‌مریكا له عیراقلیستی خزمه‌ت گوزاری و چاكسازی ده‌ببێته فاكته‌ری به‌رجه‌سته كردنی دیموكراسیه‌ت\nسكرتێری باڵوێز خانه‌ی ئه‌مریكا له عیراق هیوای خواست كه لیستی خزمه‌ت گوزاری و چاكسازی ببێته فاكته‌ری به‌رجه‌سته كردنی دیموكراسیه‌ت و فره‌یی له هه‌رێمدا. دوێنێ سێ شه‌ممه 30-6-2009 مامۆستا عمر عبد العزیز سه‌رۆكی ئه‌نجومه‌نی شورای گشتی و پاڵێوراوی لیستی خزمه‌ت گوزاری و چاكسازی به یاوه‌ری خزوشكه‌به‌یان...\nکوردستانپۆست: دکتۆر فوئاد دەنگ بۆ لیستى گۆڕان كۆدەكاتەوە\nپەیامنێرى نوێی كوردستانپۆست بەرپرسێكى باڵاى یەكێتى نیشتیمانى كوردستان تایبەت بەكوردستانپۆستى ڕاگەیاند كە لەو كۆبونەوەیەى ئێوارەى ڕۆژى 30ى 6 لە هۆڵى بۆنەكانى چوارقوڕنە بەڕێوەچوو، محمد عبدالرحمان زۆر نامەردانە هێرشى كردە سەر خەڵكى چوارقورنە و لەبەرژەوەندى دكتۆر فواد و مستەفا چاو ڕەش قسەى كرد. بەرپرسەكە...\nکوردستانپۆست: پارتیی و یه‌کێتیی به ناوی لیستیی گۆڕانه‌وه مناڵ ومه‌زن ده‌نێرن تا به‌سه‌رخۆشی جنێو به خوا و ئاین بده‌ن (تازه‌کراوه‌ته‌وه)\nئه‌م ئێواره‌یه کۆمه‌ڵێک گه‌نج و منداڵه ورتکه، که دروشمی لیستیی گۆڕانیان هه‌ڵگرتووه، له سلێمانی، به‌تایبه‌تیی لای سه‌هۆڵه‌که، به‌ناوی لیستیی گۆڕانه‌وه، هه‌ندێکیان به سه‌رخۆشی جنێو به ئاین و به خوا ئه‌ده‌ن، به ده‌نگئ به‌رز هاوار ئه‌که‌ن هینه‌که‌مان به خوا و به پێغه‌مبه‌ر، به‌م شێوه‌یه سه‌رنجی...\nپێشڕه‌و حه‌مید: هۆڵى ڕۆشنیرى دەربەندیخان و پاركى شار نەدرایە دكتۆركەمال میراودلى\nهۆڵى ڕۆشنبیرى دەربەندیخان و پاركى شار نەدرایە (د.كەمال میراودلى) بۆئەوەى كۆڕێكى جەماوەرى تیداسازبكات و بەرنامە و پرۆژەكانى خۆى وەك كاندیدێكى سەربەخۆ بۆسەرۆكى هەرێمى كوردستان بخاتە ڕو . هۆڵى ڕۆشنبیرى دەربەندیخان تائێستا بۆشانۆ كۆڕو سیمینارو بۆنە تایبەتیەكان بوەو كۆڕەكەى (د. كەمال) یش لەو چوار چێ وەیەدا...\nکوردستانپۆست: 60 هەزار ئاوارەى پارتى لە هەولێر دەنگى خۆیان دەخەنە پاڵ لیستى گۆڕان\nپەیامنیری کوردستانپۆست/ هەولێرئەو ئاوارانەى كە لە شەڕى ناوخۆوە لە سلێمانى و شارەزوور و هەورامان و گەرمیان و رانیە و قەڵادزێ و شوێنەكانى تر بە هۆى شەڕى ناوخۆوە ئاوارەى شارى هەولێر بوون ئێستا دەنگى خۆیان دەدەنە لیستى گۆڕان.سەرچاوەیەك لە لیژنەى ئاوارەكانى پارتى لە هەولێر پێى راگەیاندین كە ئاوارەكانى پارتى...\nکوردستانپۆست: دوباره فۆرمی خۆراکی هێزه چه‌کداره‌کانی ده‌سه‌ڵات..\nسه‌رچاوه‌یه‌کی ئاگادار له نێو ده‌سه‌ڵاتی مافیا به کوردستانپۆستی راگه‌یاند:1-بنه‌ماڵه‌ی تیرۆریست و خیانه‌تکاری مه‌سعود به ده‌یان هه‌زار فۆرمی هاوشیوه‌ی فۆرمی خۆراکی دورستکردووه بۆ هێزه چه‌کداره‌کانیان تا بۆ دووجار ده‌نگ بده‌ن ، جارێکیان پێش هه‌ڵبژاردن له سه‌ربازگه‌کانیان و جاری دووه‌میش به فۆرمی...\nشاهو حمید: لە كولیژی پەروەردەی كەلار ئالای كەرە دێزەكە بەرزدەكریتەوە\nزانكو ئەو دەزگایە كە ئومیدی هەموومانی لە سەر بەندە و هەموو گورانكاریەكان لەویوە سەر هەڵدەدا.بەلام بەداخەوە كولیژی پەروەردەی كەلار هەندی ماموستای كونە رەفیق حزبی تیا هاتووە خەریكن كولیژەكانی كوردستان تووشی پەتای حزبایەتی بكەن . ماموستا فاروق نەقشبەندی كە كاتی خوی رەفیق حزبی بووە ئیستا بووەتە پالەوانی...\nلاپەڕە 252/261: « :: ... 249 250 251 252 253 254 255 ... :: »


جیهاد محەمەد : ترید أرنب خذ أرنب ، ترید غزال خذ أرنب . – WTARIKURD\nئەمە قسە و وتەی یەکەم و کۆتای پارتییە !. پارتی بەم زمانە فێڵاوییە و هەندێک جاریش بە ئاشکرا و بێ سڵەمینەوە لە سەر زاری مامۆستا ئیمینکی وتەبێژەکەیانەوە و ، هەندێک لە سەرکردەکانییانەوە ، ئەم ( بەزەیی و میهرەبانییە ) دەنوێنن بەرامبەر بە حیزبە سیاسییەکانی کوردستان و ئۆپۆزسوێن و هەموو دەنگە ناڕازییەکان ، تا کەس گلەیی نەکات لە دوا رۆژدا و نەڵێت کوا بەشمان ؟! ئەوەتا بە ئاشکرا دەڵێن ، فەرموون ، کەروێشکتان دەوێت ؟، ئەوە کەروێشک . ئاسکیشتان دەوێت ؟ ئەوە کەروێشک . گلەەیی نەکەن و ، پێمان نەڵێن دیموکراتییەت نییە لە کوردستاندا !. ئەوەتا خۆتان بیستتان ، جەنابی سەرۆک ڕایگەیاند ئەم دیموکراتییەتەی پارتی و سەرۆک کە هەموو دنیا پێی سەرسامە گەڕانەوەی نییە ، چوونکە پارتی ڕێز لە میللەت دەگرێت و ئەگەر ئێوە بەو کەروێشکە ڕازی نەبن کە خوا و ئێمە بۆمان بڕیونەتەوە ، ئەوە ئێمە ڕیگەیەکی تر دەگرینەبەر !\nمامۆستا ئیمنکی ، ئەمجارەش ڕایگەیاندەوە و ، تۆپەکەی هەڵدایەوە ناو گۆڕەپانی حیزبە سیاسییەکان و ئۆپۆزسوێن و یەکێتی هاوپەیمانەکەشی ، تا باش بزانن کە شکاندنی ڕای پارتی و درێژنەکردنەوەی ولایەتی سەرۆکەکەیان بۆ جاری سێیەم ، گوناحێکی گەورەیە و ، ئەوە مەحاڵە لای پارتی قبوڵ بکرێت !.\nئەم بێمنەتیی و هەرشەیەیی مامۆستا ئیمنکی بە ناوی پارتییەوە ، هەموو لێدوان و قسە و هەوڵ و خەباتی هەموو خەڵکی کوردستان و حیزبە سیاسییەکان بۆ سەروەریی یاسا و فەراهەمکردنی دیموکراتیی و هەڵبژرادنێکی بێخەوش و دوور لە ساختەکاریی خستەوە ژێر پرسیارەوە!، ئەم قسەیە ئەوەمان بۆ پشتڕاستدەکاتەوە کە سەرۆکی پارتی کاتی خۆی کە وتی : ئێمە بە خوێن هاتووین و بە خوێنیش دەڕۆین! بەردەوامە لەسەر قسەی خۆی . ئەم قسەیە پشتڕاستکردنەوەی ڕای هەموو ئەو چاودێرە سیاسییانەیە کە لە مینتاڵیتی ئەم پارتە و سەرۆکایەتییەکەیان وا تێگەیشوتن ، کە یان دەبێت ئەمان سەرۆک بن یان کاولکارییەک دروستدەکەن !.\nدەبێت ئەو ڕێگەیە کام ڕێگە بێت کە مامۆستا ئیمنکی بە هەرشەوە دەڵێت ، دەیگرینە بەر؟!. دەبێت لەمەودوا هەموومان دەستەودۆعا بوەستین و بپارێینەوە کە ئەو ڕێگەیە ، ڕێگەی شەر و پەلاماردان و براکوژی نەبێت . ئاخر پیسترین و ناشیرینترین شتێک کە کرابێت لە نێوان حیزبە سیاسییەکاندا شەڕە ناوخۆییەکان بووە . خوێنڕشتنی خەڵکی ستەمدیدەی کوردستان بووە . خراپترین بیرکردنەو ، بیرکردنەوەیە لە شەر و پەلاماردان و خوێنڕشتن . پارتی ، باش ئەوە دەزانێت کە شەر ئەوەندە نەخوازراوە کە رەنگە خەڵکی بۆ خۆپاراستن لەو شەڕە نەگریسە بڵێن ، پارتی چیی دەوێت با بیکات و بیبات و داگیرییبکات و بەس شەرێک نەخولقێنن ، بەس ئەمجارەش ماڵمان وێران نەکەنەوە ، کوڕە گەنجەکانمان نەکوژرێن و کچە سەربەرزەکانمان ئەتک نەکرێن . جارێکیتر نبینەوە بە جێگەی گاڵتە و پێکەنینی دووژمن و ناحەزانی ئەم گەلە ستەمدیدەیە ، جارێکتری جەرگی دایکەکان هەڵنەقرچێننەوە ، جارێکیتر ئەوەندەی تر سەر و ڕیشی باوکەکان سپی نەکەن و فرمێسک لە چاوە کزەکانییان نەهێنن . جارێکیتر پۆشاکی ڕەش هەڵنەکێشنەوە لەبەری هەزاران خوشکی برا کوژرا و باوک کوژراو ، جارێکیتر خەڵکی دەڤەری زەرد و دەڤەری سەوز ئاوارە نەکرێنەوە . جارێکیتر بە سەدان گەنج لە ترسی شەری براکوژی ئاوارە و سەرگەردانی ئەم وڵات و ئەو وڵات نەبنەوە . جارێکیتر پێمان نەڵێنەوە، ئەم گەلە خۆ خۆرن ، ناتوانن خۆیان رێکبخەن، خوێڕێژ و شەڕەنگێزن .\nمن ڕام وایە ، ئەو ڕایەی کە دژ بە شەڕە ، ڕایەکی یەجگار مرۆییانەیە . پێویستە ڕێزیی لێبگیرێت ، پێویستە بە جۆرێک بەرجەستەبکرێت کە بکرێت بە پرۆژەیەکی مرۆییانەی پێشکەوتنخوازیی و ئاشتەواتیی ناو کۆمەڵگادا . کەچی بە داخەوە ، پارتی کاری لەسەر دەکات و دەیکات بە زەخیررەیەک بۆ دەستکەوەتی سیاسیی خۆی ، وەک ترسێک لە دڵی خەڵکییدا چاویلێدەکات و بەکاریی دەهێنیت بۆ بەرژەوەندییەکانی خۆی . بەڵام حەق وایە پارتی و سەرکردایەتییەکەی ئەوە باشبزانن ، ئەمڕۆ خەڵكانێکی زۆر هوشیار هەیە لە کوردستاندا ، کە چارەنووسی میللەتێک ڕادەستی ئەو جۆرە هەرەشانە ناکەن و خۆشیان دەپارێزن لە شەر و برا کوژی ، خەڵکی هوشیار نە شەڕ دەکات ، نە خۆشی ڕادەستی هەرشە نالۆژییک و نامرۆییەکان دەکات .\nخەڵک ئەمڕۆ ڕازینییە لەسەر ئەم پرسانە :\n• ڕازینییە بە نایاسایی کاندیدکردنەوەی سەرۆکی هەرێم .\n• ڕازینییە بە نەگەڕانەوەی دەستور بۆ پەرلەمان و هەموارنەکردنەوەی .\n• ڕازینییە دەستور بە جۆرێک تێپەرێنرێت کە سەرۆکایەتیی هەتا هەتایە بۆ مەسعود بارزانی بێت … خەڵک لەسەر هەموو ئەمانە ناڕازییە و ئامادەش نییە خوێنی دۆست و ئەندامێکی پارتی یا هەرچ کەسێکی تر بڕژێنرێ ت. ئامادە نییە لەسەر بنەمای ڕق و کینە و یەکتریی سڕیینەوە ململانێکان یەکالییبکاتەوە . ئیتر نازانم ئەم لۆژیکە سەردەمیانەیەیی خەڵک بە لۆژیکی هەڕەشەوگوڕەشە بۆ وەڵام بدرێتەوە!.\nئەگەر پارتی شەڕی دەوێت ، بۆمان هەیە بپرسین ، شەر لەگەڵ کێ ؟! لەگەڵ خەڵکێکی ستەمدیدەی سڤیل و هوشیاری وا کە دەخوازێت هەموو ئەم پێوەندییانە بە یاسا و رێسایەکی سەردەمییانە و دیموکراتییانە سنوری بۆ دابنرێت و رێکبخرێت :ـ\n• پێوەندییەکانی هەموو حیزبەکان لەگەڵ یەکتری .\n• پێوەندی حیزبەکان بە حکومەتەوە .\n• پێوەندی حیزبەکان بە خەڵکەوە .\n• پێوەندی حکومەت بە خەڵکەوە .\n• پێوەندی دەسەڵاتەکانی یاسایی و جێبەجێکاریی و دادوەریی و دەسەلاتی چوارەم(ڕاگەیاندن) لەگەڵ یەکترییدا … هتد .\n• سیستەمێکی حکومڕانیی سەردەمییانەی داڕێژراو بە فەلسەفەیەکی دیموکراتی کە ئازادییە مرۆیی و ئابووریی و سیاسیی و فەرهەنگییەکان بووبیت بە پایەگەلێکی چەسپییو بۆی. وەک :ـ ئازادی ڕادەبڕین، ئازادی لە هەڵبژاردندا، ئازادی دەنگدان بۆ هەموو کەس ، ئازادی تاکگەرایی و چوونە دەرەوەی تاک لە ژێر کولتووری ترادسوێنە ڕزییوەکاندا ، ئازادی دین و ئاینزایی و باوەڕەکان ، ئازادی حیزبایەتیکردن و سیاسەتکردن، ئازادی بازرگانیکردن و کارکردن و هەڵبژاردنی ڕێگەی ژیان، ئازادی ژن و ، جیانەکردنەوەی لە پیاو، لەسەر بنەمای پیاوسالاریی و باوک سالاریی و یاسا ئاسمانیی و دینیی و کولتوورە بەسەرچووەکان ، ئازادی خوێند و هەڵبژاردنی جۆری خوێندن ، ئازادی ڕاگەیاندن و قۆرخنەکردنی لە ژێر سێبەری حیزبایەتییدا، ئازادی زانیاریی وەرگرتن و ڕوونی لە کاریی حکومیی و کارگێڕییدا، بە تایبەتی ئازادی پێدان و وەرگرتنی زانیارییەکان بۆ رۆژانمەنووسان و ڕاگەیاندنەکان کارێکی پیویستە، ئازادی ڕۆژنامە نووسان و ڕاگەیاندنکاریی و رۆژنامەگەریی و، رێنەگرتنلێییان لە ڕووماڵکردنی هەرچ ڕووداو و کۆڕ و کۆبوونەوەیەکی سیاسیی و کۆمەڵایەتیی و فەرهەنگییدا. ئازادی ڕەخنەگرتن و قسەکردن لەسەر هەرچ ناهەمواریی و نایاساییەک بە خوێندنەوەی تایەبەتی ڕەخنەگر و قسەکەر، ئازادی کۆڕ و کۆبوونەوەکان و خۆ ڕیکخستن و خۆپیشاندان و مانگرتن و لێدوان، ئازادی ڕێکخراوەکانی کۆمەڵگای شارستانیی و مرۆیی کە ڕووخسارێکی جوانی هەرچ کۆمەڵگایەکە لە کۆمەڵگا شارستانییەکان .\nلە لایەکیتر خەڵکی دەخوازێت :\n• سیستەمێکی پەروەردەیی و پێداگۆگیی هاوچەرخی و دیموکراتیی هەبێت .\n• سیستەمێکی تەندروستیی زانستییانە و مرۆڤدۆستانەی هەبێت. ئەم دوو بوارەی ژیان بنەمایەکی ستراتیژیی هاوچەرخە بۆ درووستکردنی کۆمەڵگایەکی شارستانیی و عەقڵکراوە و تەندرووست لە زۆر ڕووەوە .\n• سیستەمێکی ئابووریی دادپەروەرانە و بەرهەمهێنەری گەشەسەندووی هەبێت،کە ژیانێکی ئاسودە بۆ تاکەکانی کۆمەڵگا مسۆگەربکات .\n• سیستەمێکی عاقلانیی و مەعریفییانەی بەرجەستەکراو لە زنکۆکاندا هەبێت، تا زەوینەی داهێنان و توانا گەورەکانی تاکەکان خۆشبکرێت و کار ئاسانییان بۆ بکرێت .\n• سیستەمی دیبلۆماسیی لەگەڵ حکومەت و میللەتانی دنیادا لەسەر بنەمایەک هەڵنرابێت کە بەرژەوەندی خەڵکی گشتیی و چوونە پێشەوە بەرهەمبهێنێت، نەک لەسەر بنەمای پێگەی خێل و بنەماڵە و ئەم حیزب و ئەو حیزب .\n• سیستەمی شکۆمەندیی و ڕێزی مرۆڤەکان لە ئاستێکی بەرزدا بەرێوەبچێت .\n• پێوەندییە کۆمەڵایەتییەکان و ململانێ چینایەتییەکان رێکبخرێت .\n• سیستەمیی دادپەروەیی و دادوەریی وا هەبێت کە هاوڵاتی وەک هاوڵاتیی بخوێنێتەوە و کەس لە پلەی (هاوڵاتی) بەرزتر نەبێت لە بەرامبەر یاسادا و، لە هیچ بوارێک لە بوارەکانی ژیاندا، جگە لە پلەی شارەزایی و تایبەتمەندێتیی کە لە جێگەی شییاوی خۆیاندا دانبرێن و سوودییان لێوەربگیریت .\n• سیستەمی ئاسایشیی نەتەوەیی سەربەخۆبێت و سەر و ماڵی خەڵکی بپارێزێت لە کارەسات و تاوانەکانی ناوخۆیی و، وڵاتپارێز و میللەت پارێزبێت لە تاوان و هەڕەشە و ترسە دەرەکییەکان .\n• سیستەمێکی بیرکەرەوەی سیاسییانەی عاقڵانە لە تێپەڕاندنی ئەم قۆناغە ناهەموارەی هەموو گەلی کورد لە هەر چوار پارچەکەی کوردستاندا، لە سەر بنەمای پێکەوە ژیان و سەپاندنی مافی دیارییکردنی چارەنووسی هەرچ گەل و نەتەوەیەک . کە لە ڕاستییدا لەبارتریین و باشتریین زەوینەی بۆ سازبووە ، بۆیە پێویستە بیرکردنەوەی سیاسیی کوردیش لەو ئاستەدابێت تا ئەم دەرفەتە زێڕینە لە دەستنەدرێت .\nمن ڕام وایە، کە پارتی بە تایبەتیی و گەلی کورد بە گشتی، زیانێکی گەورە دەکات لەو چاو سورکردنەوە و هەڕەشەوگوڕەشانە، لەو خۆ سەپاندن و، هەوڵدانانەی کە پارتی دەیدات، بۆ کاندیدکردنەوەی سەرۆکی هەرێم بۆ جاری سێییەم بە زۆر و لە دەرەوەی یاسا. باشتریین ڕێگە بۆ چارەسەرکردنی کێشەکان کە بەرژەوەندی گەل و نەتەوە و هەموو حیزبە سیاسییەکان و پارتیشی تێدایە، ئەوەیە کە هەموومان بگەڕێنەوە بۆ لۆژیکی هەڵبژاردنێکی بێخەوش و دوور لە ساختەکاریی ، بۆ پەیوەستبوون بە یاساوە، بۆ دیموکراتییەت ، بۆ ڕێزگرتن لە ڕای هەموو حیزبەکان و رێکەوتنی سیاسییانە لە کاتی جیاوازییاندا لەسەر بنەمای بەرژەوەندیی گشتیی میللەت ، دوا جار بۆ بە هەند وەرگرتنیی هەموو ئەو ناڕەزایەتییانەی کە لای ئۆپۆزسوێن و خەڵکی گشتییەوە دروستبووە لەسەر ئەم عەقڵییەت و سیستەمی بەرێوەبردنەی ئێستای کوردستان .\nنەرویج – ٦/٥/٢٠١٣\n1,140 جار بینــراوە لەڕەهێڵپۆست


5/16/2019 5:47:00 PM 43 جار خوێندراوەتەوە\nئەوە زۆر باش زانراوە کە ئەدۆڵف هیتلەر(١٨٨٩ – ١٩٤٥) لە هەڵکشانیدا بەرەو دەسەڵات لە ئەڵمانیا چاوی لە بنیتۆ موسۆلینی(١٨٨٣ – ١٩٤٥) دەکرد.\nمێژوونووسان پێیان وایە کودەتا سەرنەکەوتووەکەی میونیخیش لە ٨ و ٩ نۆڤەمبەری ١٩٢٣دا دووبارە کردنەوەی مارشەکەی موسۆلینی بوو بەرەو ڕۆما لە ساڵی ١٩٢٢.\nکودەتاکەی شکستی هێنا و دەستگیر کرا، بەڵام دادگاکەی کرد بەگۆڕەپانی پڕوپاگەندە بۆ نازییەکان و شەرمەزار کردنی حکومەتەکەی ڤایمار. مێژوونووسانی ڕۆژئاوایی، کە سێنتەریزمی ئەوروپایی بنەمایەکی سەرەکییە لە کولتوری توێژینەوەیان لە مێژوو، هەوڵی ئەوەیان نەداوە بەدوای مۆدێلی تردا بگەڕێن بۆ ئەوەی بزانن، ئایە ئایدیۆلۆژیا و ستراتیژەکانی هیتلەر و نازییەکان سەرچاوەی تریان نیە.\nخۆ بەلای ڕۆژهەڵاتدا هەر ناچن، چونکە پێیان وا نیە سەرکردەکانی ئەو ناوچەیە بتوانن ببنە نموونە و مۆدێل بۆ ئەوەی لە ڕۆژئاوا چاویان لێ بکرێت. پیدەچێت لەم بارەیەوە بەهەڵەدا چووبن.\nڕووبەڕووبوونەی چکداری مستەفا کەمال لە دژی "ڤێرسای" و لێکەوتەکانی شەڕی یەکەمی جیهانی سەرچاوەی ئیلهام بەخش بوو بۆ هیتلەر کە ئەویش زۆر لە دژی ئەو "ئاشتی"یە بوو، کە مەرجی سەختی بەسەر وڵاتە دۆڕاوەکەیدا سەپاندبوو.\nسەرسامیی هیتلەر بەرامبەر ئەتاتورک تەنها لە دژایەتی کردنی لێکەوتەکانی ڤێرسایدا کۆتایی نەدەهات، بەڵکو ئەو بەوردی چاودێری هەنگاوە یەک لە دوای یەکەکانی ئەتاتورکی دەکرد لە دامەزراندنی دەوڵەتی تاک نەتەوەی سیکولار و تۆتالیتار و چۆن پێگەی ئیسلامی لە باڵا دەستییەوە دەگۆڕی بۆ پاشکۆیەکی لاوازی دەوڵەت، بۆیە وەک توێژەرێک دەڵێت ئەتاتورک بۆ هیتلەر"ئەستێرەیەک بوو لە تاریکیدا".\nئاخر ئەمیش دەیویست لە ئەڵمانیا دەوڵەتی تاک ڕەگەز و تۆتالیتار دروست بکات و لە گەڵ ئاینی مەسیحیشدا بەهەمان شیوە هەڵس و کەوت بکات. ئەزموونی "دەوڵەمەندی" تورک لە قەلاچۆکردنی ئەرمەن و یونانی و گەلانی تردا، سەرچاوەیەکی ئیلهام بەخش تر بوو بۆ هیتلەر بۆ هۆلۆکۆست و قڕکردنی جووەکان. کودەتای میونیخ زیاتر لەوەی لاسایی کردنەوەی موسۆلینی بێت، دووبارە کردنەوەی یاخیبوونەکەی مستەفا کەمال بوو لە ئەنقەرە لە دژی دەروازەی باڵا لە ئەستەموڵ. سەرکەوتنی مستەفا کەمال و شکستی هیتلەر لەو هەنگاوەدا هۆکارێک بوو بۆ بەخۆدا چوونەوە و خۆ ئامادەکردنی باشتر.\nستیفان ئیهریگ پرۆفیسۆری مێژوو لە زانکۆی حەیفا لە کتێبە گرنگەکەیدا "ئەتاتورک لە خەیاڵی نازیدا"، کە لە ساڵی ٢٠١٤ لە زانکۆی هارڤارد بڵاوی کردووەتەوە، زانیاری زۆر لەم بارەیەوە دەخاتە بەردەم مێژوونووسان. ئەم زانیارییانە ناچاریان دەکات بە بۆچوونەکانیاندا بچنەوە سەبارەت بەسەرچاوە و ڕەگ و ڕیشەکانی ئایدیۆلۆژیا و ستراتیژی هیتلەر و نازییەکان. نووسەر لە ڕێگەی توێژینەوە و لێکدانەوەی قووڵی مەتریاڵەکانی ڕۆژنامەکانی ئەڵمانیاوە لە بیستەکان و سییەکانی سەدەی ڕابردوودا بابەتێکی نوێی هێناوەتە گۆڕێ، کە بۆ دەمێکی درێژ بێدەنگی لێ کراوە و پشت گوێ خراوە.\nئەم کتێبە کاتێ مستەفا کەمال وەک ئیلهام بەخش وێنا دەکات، مەبەستی ئەوە نیە وێنەیەکی نەرێنی ئەو پیشان بدات، ئەوەندەی مەبەستێتی لە سەرچاوە و ڕەغ و ڕیشەی ئایدیۆلۆژیای و ستراتیژی هیتلەر و نازییەکان بکۆڵێتەوە. ئەم کتێبەی پرۆفیسۆر ستیفان ئیهریگ ئەوە دەێنێت بەوردی بخوێنرێتەوە و کەڵکی لێ وەربگیرێت.


روونكردنه‌وه‌ك له‌باره‌ی دابه‌زینی حاڵه‌ته‌كانی توشبوون به‌كۆرۆنا له‌هه‌رێم و عیراق PUKmedia یەکێتیی نیشتمانیی کوردستان\nده‌رمانسازو توێژه‌ری بواری په‌تای كۆرۆنا ئه‌مڕۆ شه‌ممه 4ی 12ی 2021 جه‌ختیكرده‌وه كه دابه‌زینی رێژه‌ی توشبوون و گیانله‌ده‌ستدان به‌كۆرۆنا به‌مانای ئه‌وه نییه كه عیراق و هه‌رێمی كوردستان له‌مه‌ترسییه‌كانی په‌تاكه به‌دوورن.\nد.ئوسامه ئه‌لعانی ده‌رمانسازو توێژه‌ر له‌بواری كۆرۆنا له‌میانی لێدوانێكی تایبه‌تدا له‌گه‌ڵ PUKmedia رایگه‌یاند: كه‌مبوونه‌وه‌ی رێژه‌ی گیانله‌ده‌ستدان و تووشبوون له‌ئاماری رۆژانه‌ی هه‌رێمی كوردستان و عیراق به‌هیچ شێوه‌یه‌ك مانای ئه‌وه ناگه‌یه‌نێت له‌مه‌ترسییه‌كانی په‌تای كۆڤید-19ه‌وه دوورین.\nئه‌لعانی راشیگه‌یاند، به‌گوێره‌ی ئه‌و ئامارانه‌ی رۆژانی شه‌ممه‌ی هه‌موو هه‌فته‌یه‌ك له‌باره‌ی دۆخی كۆرۆناوه بڵاوده‌كرێنه‌وه‌و ئاماژه به‌دابه‌زینی ژماره‌ی توشبوون ده‌كات به‌هۆكاری ئه‌وه‌یه كه ئه‌و رۆژانه سه‌نته‌ره‌كانی پشكنین بۆ كۆرۆنا داده‌خرێن و پشكنین تێیاندا ئه‌نجام نادرێت، جه‌ختیشی كرده‌وه به‌گوێره‌ی ئه‌و سیستمه ته‌ندروستییه‌ی هه‌یه هه‌وڵ بۆ كه‌مكردنه‌وه‌ی ژماره‌ی پشكنینه‌كان ده‌درێت و ده‌یانه‌وێت ژماره‌ی پێدانی ڤاكسینه‌كانی دژ به‌كۆڤید-19 زیاد بكه‌ن به‌هۆكاری ئه‌وه‌ی پشكنینی PCR له‌چاو ڤاكسین تێچووی زیاتره.\nئه‌و توێژه‌ره‌ی بواری په‌تای كۆرۆنا داوای له‌هاووڵاتیان كردووه كه پێویسته پابه‌ندی رێنماییه خۆپارێزییه‌كان بن كه‌خۆی له‌به‌ستنی كه‌مامه‌و پاكڕاگرتنی هه‌ردوو ده‌ست و دووركه‌وتنه‌وه كۆمه‌ڵایه‌تییه‌كان ده‌بینێته‌وه، هه‌روه‌ها پێویسته هاووڵاتیان خۆیان به‌یه‌كێك له‌ڤاكسینه‌كانی دژ به‌كۆرۆنا بكوتن.\nجێی ئاماژه‌یه پێشترو هه‌ر ئه‌مڕۆ شه‌ممه وه‌زاره‌تی ته‌ندروستی هه‌رێمی كوردستان ئاماری رۆژانه‌ی دۆخی په‌تای كۆرۆنای راگه‌یاندو بڵاویكرده‌وه كه 162 حاڵه‌تی توشبوون و 3 گیانله‌ده‌ستدان له‌هه‌رێم تۆماركراون، هه‌روه‌ها وه‌زاره‌تی ته‌ندروستی فیدڕاڵیش رایگه‌یاند كه 374 حاڵه‌تی توشبوون و 6 حاڵه‌تی گیانله‌ده‌ستدان له‌سه‌رانسه‌ری عیراقدا تۆماركراون.


وەزیری دەرەوەی تورکیا: پەیامی ماڵباتی منداڵە سەربازەکانی پەکەکە دەخەینە بەرباس - دیدبان حقوق بشر کردستان ایران\nمەولوود چاووش ئۆغڵوو وەزیری دەرەوەی تورکیا لە تویترەکەیدا ئاماژەی بە دانیشتنی دۆستانەی ماڵباتی قوربانیان تێرۆریزم کردووە کە لەو دیدارەدا بەشدار بووە و باسی پرسی جۆراوجۆر لەوانی ماڵباتی قوربانیان تێرۆریزمی پەکەکە کردووە.\nوەزیری دەرەوەی تورکیا دەڵێت پرسەکانی گرێدراوی ماڵباتەکانیش دەخەینە بەرباس و پێداچوونەوە کە منداڵەکانیان لەلایەن پەکەکەوە رفێندراون و وەک منداڵی سەرباز بەکار دەهێندرێن. ناوبراو لە رێکخراوی نێودەوڵەتی داوی کرد بۆ بەرەنگاربوونەوەی تێرۆریزم هەنگاوی رژد هەڵگرێت.\nپرسی منداڵە سەربازەکان لەنێو پەکەکە و باڵەکانیدا لەوانە پەژاک رۆژ بە رۆژ سەرەنجی کۆمەڵانی مافی مرۆڤ بۆ لای خۆی رادەکێشێت چوونکە بە گوێرەی یاسا نێوەدەڵەتییەکان بەکارهێنانی منداڵان لە شەڕ وەک تاوان دەژمێردرێت. دەیان منداڵی کوردی ئێرانیش لەلایەن پەژاک باڵی پەکەکەوە رفێندراون و وەک منداڵی سەرباز سپێردراون بە پەکەکە.\nبرچسب هاپ ک کقربانیانکودک سربازمولود چاوش اوغلو\nریبوار اسماعیل: پارتی در شورای استانی اربیل یکتی را به حاشیه رانده است


وه‌زیرى ده‌ره‌وه له‌گه‌ڵ هاوتا میسرییه‌كه‌ى به‌ره‌وپێشبردنى په‌یوه‌ندییه دوو قۆڵییه‌كانى تاوتوێكرد » پێگەی تۆڕی میدیای عێراقی\nوه‌زیرى ده‌ره‌وه له‌گه‌ڵ هاوتا میسرییه‌كه‌ى به‌ره‌وپێشبردنى په‌یوه‌ندییه دوو قۆڵییه‌كانى تاوتوێكرد\nفوئاد حسێن وه‌زیرى ده‌ره‌وه له‌گه‌ڵ سامح شوكرى هاوتا میسرییه‌كه‌ى به‌ره‌وپێشبردنى په‌یوه‌ندییه دووقۆڵییه‌كانى نێوان هه‌ردوو وڵات تاوتوێكرد.\nوه‌زاره‌تى ده‌ره‌وه له‌ڕاگه‌یه‌ندراوێكدا كه‌ده‌ستى ئاژانسى هه‌واڵى عێراقى(اه‌ع)كه‌وتووه،ئه‌مڕۆ پێنجشه‌ممه،بڵاویكرده‌وه،فوئاد په‌یوه‌ندییه‌كى ته‌له‌فۆنى له‌لایه‌ن سامح شوكى هاوتا میسرییه‌كه‌ى پێگه‌یشت،وله‌و په‌یوه‌ندییه ڕێكاره‌كانى به‌ره‌وپێشبردنى په‌یوه‌ندییه دوو قۆڵییه‌كانى نێوان هه‌ردوو وڵات تاوتوێكراون وپه‌رۆشى هه‌ردوولا بۆ پێشخستنى له‌سه‌رجه‌م بواره‌كاندا".\nڕاگه‌یه‌ندراوه‌كه ئه‌وه‌یشى خسته‌ڕوو"هه‌ردوولا له‌میان په‌یوه‌ندییه‌كه بابه‌ته هاوبه‌شه‌كانى هه‌ردوو وڵاتیان خستۆته به‌ر باس له‌پاڵ ئاڵۆگۆڕى بۆچوونه‌كان له‌باره‌ى ژماره‌یه‌ك كه‌یسى گرنگ وه‌ك:قه‌یرانه‌كانى ناوچه‌ى ڕۆژهه‌ڵاتى ناوه‌ڕاست وگرنگى پێشكه‌شكردنى چاره‌سه‌رى سیاسی گونجاو وئه‌نجامدانى ده‌ستپێشخه‌رى به‌مه‌به‌ستى به‌جێ گه‌یاندنى ئاسایش وسه‌قامگیرى ئه‌و ناوچه هه‌ستیاره له‌سه‌ر ئاستى جیهاندا هه‌روه‌ها گفتوگۆیانكرد له‌باره‌ى دواپێشهاته‌كانى دۆخى لیبیا وسوریا".


خەسڵەتەکانى ژنى کورد لەبەر ڕۆشنایى ئەرشیفێکى دەگمەندا\nبێگومان هەر نەتەوەیەک خاوەنى کۆمەڵێک داب و نەریتى تایبەت بەخۆیەتى، جا هەندێ لە نەریتەکان لەگەڵ دنیاى پێشکەوتووى ئەمڕۆدا یەکناگرنەوەو بەداب و نەریتێکى خراپ هەژماردەکرێ. هەندێکى تریشیان نەریتى جوان و باشن و بۆ نەتەوەکەیان بووە بەشانازى و پارێزگارى لێ دەکەن.\nنەتەوەى کوردیش وەکو هەر نەتەوەیەکى تر لەکۆنەوە تاکو ئێستا خاوەنى چەندین داب و نەریتى کۆمەڵایەتى تایبەت بەخۆیەتى، بەهەمان شێوەى نەتەوەکانى ترى جیهان هەندێ لەنەریتەکان خراپن و شایەنى ئەوە نیین پارێزگارییان لێ بکرێت و بەردەوامى پێ بدرێت، بەپێچەوانەشەوە چەندین نەریتى کۆمەڵایەتى هەن کە نەریت و دابى باش و جوانن کە دەکرێ کۆمەڵگەو تاکى کورد پارێزگارییان لێ بکات و شانازیشیان پێوەبکات.\nئەوەى لێرەدا مەبەستمە باسى لێوە بکەم، پایەو ڕێزى ژن و مێیینەیە لەلاى نەتەوەى کورد لەسەردەمێکى دیاریکراودا، ئەویش لەژێر ڕۆشنایى دەستنوسێکى بەنرخى "مەلا مەحمودى بایەزیدى" کە لەدایکبووى ساڵى 1797 و زمانناس و زانایەکى ئاینى گەورەو خوێنەوارى سەردەمەکەى خۆى بووە. مێژووى دەستنووسەکەى مەلا مەحموودى بایەزیدى کە بەناوى "داب و نەریتى کوردەکان" نوسیوێتى دەگەڕێتەوە بۆ (163) ساڵ لەمەوبەر کە بەشێوەزارى کرمانجى ژوورو نوسیوێتى و دواتر (ئەلیکساندەر ژابا) کونسوڵى ڕوسیا لەئەرزرووم لەمەلا مەحمودى وەردەگیرێت و لە نامەخانەى (سالیکۆف شیدرین) لەڕوسیا پاراستوویەتى و پاشان وەرگێڕدراوە بۆ زمانى فەڕەنسى. دواترو لەساڵى 1963 خاتوو "ڕۆدینگۆ" وەرى گێڕاوەتە سەر زمانى ڕوسى. دکتۆر شوکرییە ڕەسوڵیشَ لەڕووسییەوە وەرگێڕاوەتە سەر زمانى کوردى شێوەزارى کرمانجى خواروو "سۆرانى"و لەساڵى 1982دا بەچاپى گەیاندووە.\nلەم کتێبە بەنرخەدا مەلا مەحموودى بایەزیدى تیشکى خستووەتە سەر زۆر لایەنى کۆمەڵایەتى و داب و نەریتى کوردەکان و لەهەندێ جێگەدا زۆر بەوردى لایەنە کۆمەڵایەتییەکان ڕوون دەکاتەوەو نەریتى خێزان و بنەماڵەو خێڵ و هۆزى نەتەوەى کورد باسدەکات. ئەمەش بووەتە سەرچاوەیەکى گرنگ بۆئەوەى شارەزاى نەریتى کۆمەڵایەتى کورد ببین لەسەدەکانى پێشوو بەتایبەتى ئەوسەردەمەکەى کە مەلا مەحموود دەستنووسەکەى نوسیووە، ژیان و شارستانێتى وەکو ئێستا پێشکەوتوو نەبووەو مرۆڤ ژیانێکى ئاسایى بردووەتە سەر. بۆیە لەڕووى کۆمەڵایەتیشەوە هەم کورد و هەم نەتەوەکانى تر سیستەمى خێڵایەتى لەناویاندا باوبووە، بەڵام دەبینین ژنان لەهەندێ لایەنەوە لەئێستا زیاتر ڕێزیان لێگیراوەو ڕۆڵ و کاریگەرییان لەکۆمەڵگەدا زیاتر بووە.\nئەوەى لەو کتێبەدا تیشکى دەخەینە سەر، باسکردنى ژن و ڕۆڵ و کاریگەرى ژنە لەناو کۆمەڵگەى کوردەواریدا، دەبینین لەو سەردەمەدا زۆر زیاتر لەئێستا ڕێز لە ژنان گیراوەو ڕێزو پایەو گەورەیى خۆیان هەبووەو ڕۆڵیان لەناو کۆمەڵگەدا دیارو بەرچاو و گەورەبووە.\nمەلا مەحموودى بایەزیدى لەباسى شەڕو دوژمندارى و ئاشتەواییدا، تیشک دەخاتە سەر ڕۆڵى ژنان لە نەهێشتنى شەڕو ئاژاوەو دروستبوونى ئاشتەواییدا، بەشێوەیەک ژن لەناو کۆمەڵگەى کوردەواری لەوسەردەمەدا لەئاستى مەلاو شێخ و گەورە پیاواندا بووەو گوێى لێگیراوەو قسەى ڕەت نەکراوە، لەوبارەیەوە دەڵێت (زۆرجار ژن و مەلا یاخود شێخەکان دەکەونە نێوانیان و کوردەکان لەگەڵیان ڕێک دەکەون و پەیمان دەدەن کە دوژمنەکەیان نەکوژن، هەربۆیە دەبینین کوردەکان زۆر ڕێزى ژن و پیاوە ئاینییەکان دەگرن. ئەم سێ بەرەیە، "ژن و مەلا و شێخ" هەر تکایە بکەن بێ هیوا نابن، زۆرجار دوو تیرە لەمەیداندا دەکەونە شەڕ، هەردوولا بەیەکدا دێن و لەیەکترى دەکوژن و خوێن دەڕێژن، هەر کە ژنێ هات و سەرپۆشى خۆى لەنێوانیاندا ڕاخست، هەردوولا پێکدێنەوە).\nهەر لەباسى ڕۆڵى ژنان لە نەهێشتنى شەڕو پێکهێنانەوەو ئاشتەواییدا نووسەر باس لەوە دەکات کە لەکاتى شەڕدا هیچ کەس دەست بۆ ژنان نابەن و ڕێزو جێگەى تایبەتییان هەیە، بەڵکو لەلایەن شەڕکەرانەوە ژنان پارێزگارییان لێدەکرێت. هەروەکو دەڵێت (بەڵام ژنەکورد لەم شەڕەدا ئازادن دەستییان بۆ درێژ ناکرى َو هیچ کاتێک شەڕ لەگەڵ ژندا ناکەن و پارێزگارى لەشەرەفى ژن دەکەن. ئەگەر ژنێ چووە نێوانیان و داواى وەستانى شەڕ و کوشتن بکات ئەوە داواکەى پەسەند ئەکرێ و دەستبەردارى شەڕ دەبن).\nهەر لەدرێژەى باسکردنى لەڕەوشى ژنان لەکاتى جەنگ و شەڕەکاندا ئاماژە بەوەدەکات کە ژنان بەئازادى دێن و دەچن و هیچ لایەنێک لەشەڕکەرەکان دەستیان بۆ نابەن. لەوبارەیەوە دەنووسێت (تەنها ژن نەبێت لەناو گوندەکاندا بەسەربەستى دەگەڕێ و دەچێتە ماڵى ئافرەتانى تر، کەسیش ئەمانە ناکوژن).\nلەشوێنێکى تردا مەلا مەحموودى بایەزیدى تیشک دەخاتە سەر هەندێ داب و نەریتى ترى کۆمەڵایەتى لەناو کوردداو باس لەوەدەکات کە دڵپیسى لەلاى پیاوانى کورد نییەو ژنان بەئازادى لەناو کۆڕو مەجلیسەکاندا دادەنیشن و قسە دەکەن. لەوبارەیەوە دەڵێت (لاى تیرە کوردەکان دڵپیسى و بەدگومانى نییە بۆ نموونە: ژنى جوانى گەنجیان لەگەڵ پیاواندا دادەنیشن و قسە دەکەن و پێ دەکەنن بێ ئەوەى مێردەکانیان دڵیان لێ پیس بکات و گومانیان لێ بکات).\nلەتەوەرێکى تردا نووسەر باس لەزیرەکى و لێهاتوویى ژنى کورد دەکات و بەدڵسۆزو زیرەکتریان لەپیاوان دائەنێت، لەوبارەیەوە دەنووسێت (ژنى کورد زیاتر لەپیاوى کورد بەهۆش و زیرەک و وریان زۆر دڵسۆزن، ڕێزى غەریبان دەگرن و پارێزگارییان لێدەکەن. بەهەموو شتێک ڕازى نیین و دڵفراوانن. هەر ئەمانەن لەماڵەوە هەموو کاروبارێک دەکەن و هەموو شتێک وەردەگرن بێ ئەوەى پرس بەمێردەکانیان بکەن).\nلەپەرەگرافەکانى کۆتایى نووسینەکەشیدا، مەلا مەحموودى بایەزیدى باسى ئازادى جل و بەرگ پۆشین دەکات کە ژنى کورد ڕووى خۆیان لەکەس داناپۆشن و خاوەنى ڕەوشت و پاکیین. هەروەکو دەڵێت ( ژن و بووکى کوردەکان ڕووى خۆیان لەکەس داناپۆشن و لەبەردەم کەسیشدا هەڵنایەن و لەگەڵ هەموو کەسێکیشدا قسە دەکەن، بەڵام خاوەنى ڕەوشت و جوانیین).\nکۆمەڵگەیەکی خاڵی لەبیرو ئەقڵی پیاوسالاری...


تبلیغات\tقدمت غیرت اصالت - بۆ دایكە میهرەبانەكەم\nبازدید دیروز : بازدید این ماه : بازدید ماه قبل : تعداد نویسندگان : تعداد کل پست ها : آخرین بازدید : آخرین بروز رسانی : بۆ دایكە میهرەبانەكەم\nبۆ دایكە میهرەبانەكەم... دڵۆپەیەك لەدەریای ئەمەك و پێزانینی رۆڵەیەك بۆ دایكەكەی پێنوسەكەم دڵگران و دەفتەرەكەم نیگەرانە كە ئەمەوێ لە تۆ بدوێم، چیبكەم بۆ\nئەوەی شایان بم و بلوێم باسی تۆ كەم، جا چۆن لەخۆم رادەبینم، تاكو ئەو هەموو جوانییەی لە دڵی تۆ رادەبینم بیخەمە سەر دڵی كاغەز، بە كام ئاوەز، بە\nكام ئاواز بتلاوێنم، خەمی دڵا و تەمی دڵت بتاوێنم، چۆن بە خۆمی بدەم مافێ لێبدەم لاز و گەزافێ، تا خاوەنی سین......ەی ساف و بە ئینصافێ بناسێنم، هەتا ئەوەی كە ناتناسێ بتاسێنم. ئەی ئەو كەسەی دڵت وەكو دەریای بێ بن پڕ لە\nهەڵچوون و داچوونی شەپۆلی سۆز، باخی دەروونت هەمیشە سەوزو نەورۆز، ئەی ئەو\nكەسەی دڵت گوڵا و ناخت باخ و رەنگت شەنگە، بەو سیما جوان و بێدەنگە، هەزاران پەیڤ و پەیامی خۆشەویستی و سەدان خەمی هیوابوونی بە ژیانی من تێدا پەنگە، بەو دڵە جوانەی كە بۆ من هەم هیوادارە هەم تەنگە، هەزاران زمانی پاراو، سەدان كتێبخانە و پەڕاو باسی تۆیان بۆ ناكرێ، وەسفی تۆیان بۆ نادرێ،\nچونكە ئەوەندە مەزن و كاریگەری، لە سنوری وەسف و پێناسە بەدەری، ئەی میهرەبان، كام سەمفۆنیا وەكو لای لایەی شەوانت ئارام بەخشە، كامە تابلۆ وەك\nدڵی تۆ خۆشەویستی لەسەر نەخشە، كامە جێگە و خانە و لانە وەك ئامێزت گەرم و\nگوڕە، كامە كەپرو كامە كانی وەكو كانی و سایەی سینەت تینوێتی و ماندوویی بڕە، خۆشەویستم، هەناسەی پڕ لە تاسەی تۆ باوەشێنی دڵی پڕ لە كوڵی منە، خونچەی لێوی بە لایە لایە بزێوی ئاڵا وگەشت چرۆی هەمیشە بەهار و گوڵی منە، گەرمی لەش و نەرمی هێلانەی باوەشت، سەكۆی ئاسودەیی بەخش و تینی منە، مەكۆی ئارامی و پەرژینی ژینی منە، دڵسۆزەكەم، نازەنینە بەسۆزەكەم، من گریانم پێشكەش ئەكردی و تۆش خەندە، لە من لاساری و ناسازی و لە تۆش ئەو نزا جوانانەی كە پەسەندە، دوعای تەمەن درێژیم و ئەوەی سەربەرز بژیم و ئەو خواست\nو داوا چاكانەی كەوا خۆشی منی بەندەی لەسەر بەندە، بە كام پێوەر و مەزەندە\nبزانم دڵی دایكێتیت، عەشقت بۆ من و پاكێتیت چۆنە و چەندە، ئازیزەكەم، ئاگادار بووم كە شەوانە دڵی نەرمت بۆ من ئەكردە جۆلانە، هەتاوەكو بە ئارامی\nتیا پاڵا كەوتم، نەسرەوتی تاكو نەسرەوتم، گەر تۆ نەبای چۆن ئەخەوتم، كێ ئەیتوانی بكا زەوتم، كێ وەك تۆ دڵی ناسكی دا ئەخورپا كە ئەكەوتم، كێ وەك تۆ\nشاگەشكە ئەبوو كاتێ كەوا سەرئەكەوتم، كە ئەتبینی دارە دارە و جووڵە و رەوتم، تا گیانیشت پێئەكەنی كە گوێت لە گڕوگاڵم بوو، لە ناخەوە هەڵئەقرچای كە گریە و ناڵە ناڵم بوو، شیرینەكەم، كە ساوا بووم، بەو شێوەیەی وتم وابوم،\nماڵی دڵت تەنها منی لە ناوا بووم، لە تۆی گوڵم خاوەن هەزاران داوابووم، هەمووت بۆ جێبەجێ كردم، هەر جوڵام رووت تێئەكردم، رێزت لێنام هێز و وزە و سۆزت پێدام، لە ناو قەفەسی زێڕینی سینەتا بەندت كردبووم، ئەو بولبولە رەنگاو رەنگ و دەنگ خۆشە بووم بۆ خۆت پەسەندت كردبووم، بەڵام ئێستا من گەورە بووم، مرۆڤێكی هەڵكشاوم بە باڵا و تەمەن تەواوم، زۆر گۆڕاوم، بەڵام تۆ هەر نەگۆڕاوی هەروەك جاری جاران ماوی، خاوەنی هەمان رەوشت و دڵا و چاوی،\nخاوەن هەمان دەست و هەستی، ئەوەی زیانی بۆم هەبێ رێی لێ ئەبەستی، خۆت كردۆتە خاوەنی تەواوی من و هەموو كەسم، بە گەورەیش بولبولەكەی ناو هەمان سینە و قەفەسم، خۆت كردۆتە قەڵغانی من پەرژین و پاسەوانی من، قەڵای رۆژ و شەوانی من، هەزاران جار خۆت ئەكەیتە قوربانی من، هێندەت بە سینەوە گوشیم، لە باوەشتا هەڵت گوشیم، ئەزانم ژمارەی ترپەی دڵت چەندە، بە شەپۆلی دەریای دڵت ئاشنا بووم. بۆیە كە دوور ئەكەومەوە وا هەست ئەكەم بێ پەنا بووم لە ناو\nغوربەتا فەنا بووم. هەر سەرەتا من شارەزای هەموو شوێن و هەرێمێكی نیشتمانی\nتۆی دایك بووم، چونكە لەسەر كورسی و تەختی پایتەختی دڵی خۆشبەختی خۆتا بە جوانی داتنا بووم، ئەو رۆژانەی كە كۆرپە بووم لانكەی دڵت هەواری رۆژ و شەوم\nبوو، كەژاوەی دوور لە ئاژاوەی بێداری و كاتی خەوم بوو، بە دەسرازەی خۆشەویستی بێ ئەندازە و میهرەبانیت داتبەستبووم، وەها لەو جێیەت خستبووم كە\nگەورەش بووم داتنەگرتم، بەبێ نازی راتنەگرتم، چونكە تامن ئەویش فراوانتر ئەبووم، بۆیە هەر لەوێدا ماوم، لەبەر چاوم نەبێزراوم. نازەنینم، تەنانەت پەروەردگاریش تۆی كردۆتە هاوسۆزی خۆی، هۆی توڕە بوون و بەزەیی پیرۆزی خۆی، رازی بوونت رازی ئەوە و نیگەرانیت خەشمی بێ ئەندازەی ئەوە! خۆشەویستم، بمبورە ئەوەی كە ویستم نەمتوانی بیكەمە نووسین، ئەوەی نووسیم تەنها دێڕێكی یاداشتە نەك پاداشتە، هەڵمی تنۆكێكی دەریای پێ زانینە نەوەك كار و لێ زانینە، خاڵی بوونی تەنها جارێ جامی دڵە نەوەك چێژ و كامی دڵە. چۆن بە ئەسرینی مەرەكەب بۆ قەترە شیری رەوان و ژیان بەخشت بەها دانێم؟ چۆن دڵۆپی رەش و سپی لە بەرامبەر یەكا دانێم؟ ئایا خۆشت پێت وانیە كە بێتوانام؟ دنیای\nفراوانی جوانیت قەڵەمی پێ كول كردم و هەنگاوی پێ شل كردم و دەفتەریشی پێ وەلا نام! بەڵام ئەڵێم: بڵێی دایە مۆڵەتی بە من بدایە لە ژێر پێیەكانی ئەوا


مەشخەڵ کەوڵۆسی: ئەزمونی زۆری نێچیرڤان بارزانی هاوکاردەبێ بۆ سەرکەوتنی\nYou are at:Home»تەوەر»هەواڵ»تایبه‌ت»مەشخەڵ کەوڵۆسی: ئەزمونی زۆری نێچیرڤان بارزانی هاوکاردەبێ بۆ سەرکەوتنی\nBy nuche.net on\t 2019/05/10 تایبه‌ت, تەوەری نوچەنێت, کوردستان, گرنگ\nمەشخەڵ کەوڵۆسی، سەرۆکی ناوەندی چاکی کورد دەڵێت”شارەزایی کەڵەکەبووی نێچیرڤان بارزانی لەبوارەکانی بەڕێوەبردن و دبلۆماسیەتدا، هاوکاری باش دەبن بۆ بەڕێوەبردنی کارەکانی”.\nکاندیدی پارتی دیموکراتی کوردستان، بۆ پۆستی سەرۆکی هەرێمی کوردستان، یەکلابۆتەوە. نێچیرڤان بارزانی، تاکە کاندیدی ئەم پۆستەیە. رۆشنبیران و چین و توێژەکان رایانوایە، کە لێهاتوویی و ئەزمونی زۆری بارزانی لە سیاسەتدا هاوکاردەبێ بۆ سەرکەوتنی لەم پۆستەشدا.\nمەشخەڵ کەوڵۆسی، سەبارەت بە گەشبینی بۆ سەرکەوتنی نێچیرڤان بارزانی لە پۆستی سەرۆکی هەرێمدا گوتی”لەراستیدا سەركەوتن و نشوستی نێچیرڤان بارزانی، بەتەنها لەسەر خودی خۆی ڕانەوەستاوە. بەڵكو چەندین هۆكاری دیكە لەكایەكەدان كە دەتوانن بڕیار لەسەر سەركەوتن و نشوستی سەرۆكی نوێی هەرێم بدەن. ڕاستە نێچیرڤان بارزانی خاوەنی ئەزمونێكی زۆری ئیداریی و دیپلۆماتیە، بەڵام بۆ ئەوەی بتوانێت ئەركەكانی ڕاپەڕێنێت، پێویستە هاوكارەكانی، حیزبە بەشداربووەكانی هاوكێشەی سیاسی نوێ، هەماهەنگی ڕاستەقینەی بكەن”.\nهاوکات رایوایە، کە وێرای ئەمانەش ئەو ئەزمونێکی زۆری لە بواری دبلۆماسیەت و بەڕێوەبردنداهەیە”بێگومان شارەزایی كەڵەكەبووی بارزانی، لەبوارەكانی بەڕێوەبردن و دیپلۆماسیەتدا، هاوكارێكی زۆرباش دەبن بۆ بەرەوپێشەوە بردنی كاروبارەكانی، ئەو دەتوانێت پەیوەندییە جیهانییەكانیشی لەخزمەتی ئیدارەیەكی سەركەوتووی پۆستەكەیدا بەكاربهێنێت. وێرای هەموو ئەوانەش، پێویستە نێچیرڤان بارزانی ئەنجومەنێكی ڕاوێژكاری هەبێت، تاكو هەموو هەنگاوەكانی بەدیراسە و لەدوای هەڵسەنگاندنی ورد بنێت و، هیچ شتێك بۆ قەدەر بەجێ نەهێڵێت”.


گۆڕان بڕیار لەسەر مانەوە یان كشانەوە لە حكومەت دەدات - هيوای کۆرد\nبەرهەم ساڵح لەگەڵ هاوسەرۆك و مەكتەبی سیاسی یەكێتی كۆبووەوە 2 seconds ago\nفڕۆكه جه‌نگیه‌كانی توركیا سنوره‌كانی قه‌زای ماوه‌تیان بۆردومان كرد 13 خوله‌ك ago\nژوری ئۆپه‌راسیۆنی گه‌رمیان بۆ روبه‌ڕوبونه‌وه‌ی كۆرۆنا ژماره‌یه‌ك بڕیاری نوێی ده‌ركرد 17 خوله‌ك ago\nHome هەواڵ کوردستانی گۆڕان بڕیار لەسەر مانەوە یان كشانەوە لە حكومەت دەدات\nگۆڕان بڕیار لەسەر مانەوە یان كشانەوە لە حكومەت دەدات\nئەندامێكی جڤاتی نیشتمانی بزوتنەوەی گۆڕان رایگەیاند: “بەم دۆخەوە مانەوەیان لە حكومەتدا هیچ واتایەكی نابێت، لە چەند ڕۆژی داهاتووشدا كۆبوونەوەی جڤاتی گشتی دەكرێت و بڕیاری پێویست لەوبارەیەوە دەدرێت”.\nنزار مەحمود، ئەندامی جڤاتی نیشتمانی بزوتنەوەی گۆڕان لەلێدوانێكی رۆژنامەوانیدا رایگەیاند: ئەو هەڵسەنگاندنەی كە بۆ ئەدای حكومەت كراوە لە ماوەی دەستبەكاربوونی ئەم كابینەیەدا نە ئێمە و نەهیچ كەسێكی دیكە بەدڵی نەبووە، بەڵام بەهۆی مەترسییەكانی بڵاوبوونەوەی ڤایرۆسی كۆرۆنا و وەك پابەند بونمان بە ڕێنماییە تەندروستییەكان نەمانتوانیوە كۆبوونەوەی گشتی جڤات بەڕێوەبچێت بۆ قسەكردن لەسەر ئەم دۆخەی بەسەر كوردستاندا هاتووە، بەڵام بەدڵنیاییەوە لە چەند ڕۆژی داهاتوودا كۆبوونەوەی جڤاتی گشتی دەكرێت و بڕیاری پێویست دەدرێت لەبارەی مانەوەمان لە حكومەت یاخود بەردەوام بوونمان.\nئاماژەی بەوەشکردووە: ” كاتێك ئێمە بەشداری حكومەتمان كرد لەسەر ئەوە ڕێككەوتین ئەو بەرنامە چاكسازییە جێبەجێ بكەین كە هەرسێ لایەنی گۆڕان و یەكێتی و پارتی لەسەری رێككەوتین، بەڵام تا ئێستا ئەو چاكسازییە هەر قسەیە و بەكردار شتێكی ئەوتۆ بەدیناكرێت، گۆڕانیش تەنها چوار وەزارەتی بەركەوتووە بەو چوار وەزیرە چاكسازی ناكرێت لە حكومەتدا بەڵكو دەبێت چاکسازی شۆڕببێتەوە و لە دامودەزگاكانی دیكەشدا بونمان هەبێت.\nوتیشی: ” ئەگەر ئەم دۆخە هەروا بەردەوام بێت و حكومەت چاكسازی راستەقینە نەكات هاتنەدەرەوەمان باشترە لەمانەوەمان، بەم دۆخەوە مانەوەمان لە حكومەتدا هیچ واتایەكی نابێت”.\nTags: جڤاتی نیشتمانیچاکسازیگۆڕان\nسبەینێ مووچەی وەزارەتی پەروەردە دابەش دەكرێت\nچوار توشبوی ڤایرۆسی کۆرۆنا لە هەولێر چاکبونەوە


عەبدولمەهدی بۆ باڵیۆزی ئەمەریکا: پێویستە بڕیاری کشانەوەی هێزە بیانییەکان جێبەجێ بکرێت - هيوای کۆرد\nHome » هەواڵ » جێهان » عەبدولمەهدی بۆ باڵیۆزی ئەمەریکا: پێویستە بڕیاری کشانەوەی هێزە بیانییەکان جێبەجێ بکرێت\nعەبدولمەهدی بۆ باڵیۆزی ئەمەریکا: پێویستە بڕیاری کشانەوەی هێزە بیانییەکان جێبەجێ بکرێت\nin جێهان, ڕۆژهەڵاتی ناوەڕاست, عێراق, هەواڵ 01/06/2020\t0\nعادل عەبدولمەهدی سەرۆکی حکوومەتی کاربەڕێکەری عێراق جەختی کردۆتەوە لەسەر جێبەجێکردنی بریاری پەرلەمان چونەدەری هێزە بیانییەکان لە خاکی عێراق.\nنووسینگەی عادل عەبدولمەهدی لەبەیاننامەیەکدا گوتوویەتی ” عادل عەبدولمەهدی پێشوازی لە ماسیۆ تۆلەر باڵیۆزی ئەمەریکا لە عێراق کرد و تێیدا باسیان لە بەرەوپێشچوونی رووداوەکان و هەڵوێستی حکوومەتی عێراق لەبارەیانەوە کرد “.\nهەروەک لەبەشێکی تری بەیاننامەکەدا هاتووە ” عەبدولمەهدی بە باڵیۆزی ئەمەریکای راگەیاندووە کە پێویستە کاری هاوبەش بکرێت بۆ جێبەجێکردنی بڕیاری ئەنجوومەنی نوێنەران بۆ کشانەوەی هێزە بیانییەکان و درووستکردنی پەیوەندی لەگەڵ وڵاتە یەکگرتووەکانی ئەمەریکا لەسەر بنەمایەکی درووست “، هەروەک جەخت لە مەترسی دۆخی ئێستا و لێکەوتە گریمانکراوەییەکانی کردۆتەوە ، بەشێوەیەک عێراق هەموو هەوڵی خۆی دەدات بۆ ئەوەی رێگری لە کەوتنە ناو جەنگێکی کراوە بکات “.\nبەگوێرەی بەیاننامەکەی نووسینگەی سەرۆک وەزیری کاربەڕێکەر ، عەبدولمەهدی باسی لەوە کردووە کە سیاسەتی جێگیری حکوومەتی عێراق ئەوەیە پەیوەندی لەگەڵ هەموو لایەنەکان هەبێت و نەکەوێتە ناو سیاسەتی تەوەربەندییەکان و بەهێزی حکوومەتی عێراق لەبەرژەوەندی هەموواندایە ” ، هەروەک باسی لەوە کردووە کە عێراق سوورە لەسەر ئەوەی پەیوەندییەکانی لەسەر بنەمای ڕێزگرتنی دوولایەنە و پاراستنی ئاسایش و سەقامگیری و سەروەری نیشتیمانی بنیاد بێت”.\nئەمەریکا عەبدولمەهدی عێراق ماسیۆ تۆلەر\t2020-01-06\nTagged with: ئەمەریکا عەبدولمەهدی عێراق ماسیۆ تۆلەر


*شرۆڤەو مشتومڕێک لەبارەی نۆڤلێتی جەژنەکەی کۆکوڤیل-ی ئەمیل زۆلا – Knwe.org\nسەرەکی » ساڵۆنی کوردستانی نوێ » *شرۆڤەو مشتومڕێک لەبارەی نۆڤلێتی جەژنەکەی کۆکوڤیل-ی ئەمیل زۆلا\nسەرنووسەر: هەموو لایەك بەخێر بێن ئەمڕۆ دوو چالاكیمان هەبوو، یەكێكیان پێشانگای كاك حەمە عومەرتان بینی، ئێستاش لەسەر ئەم كتێبە (جەژنەكەی كۆكوڤیل) كە لەلایەن كاك ئەردەڵان وەرگێڕدراوە.\nكاك ئەردەڵان یەكێكە لە رۆژنامەنووسە باشەكانی كوردستانی نوێ، ئەوانەی كە رۆژنامە‌و رووناكبیریی گرێ دەدەن. لەراستیدا نەك تەنها ئەم كتێبەی وەرگێڕاوە، بەڵكو بەردەوام دۆسێی جیاجیا ئامادە دەكات، ئێمە وەك گوێگر لێرەین، ئەو برادەرانەی هەم ئەدەبی فەرەنسیان خۆش دەوێت و هەم كاك ئەردەڵانیشیان خۆش دەوێت، دەیانەوێت مشتومڕی لەگەڵدا بكەن، هیوادارم كۆڕێكی بەتام‌و چێژ بێت، هێندەی ئەو ئاستە بەرزەی كە ئەدەبی فەرەنسی هەیەتی، وەك (ئیمیل زولا) ژیانی پەیوەستە بە سیاسەت‌و تا رادەیەك بە ئازادییەوە.\nسەرەتا سوپاسی ئامادەبوونتان دەكەم بۆ ئەم كۆڕەو بەشداربوونتان لە مەراسیمی ناسینی ئەم كتێبە و تەرخانكردنی بەشێك لەكاتی خۆتان بۆ ئەم یادە، ئەمەش مایەی رێز و پێزانینی منە، هەروەها سوپاسی رۆژنامەی كوردستانی نوێ دەكەم، بۆ رێگەدان بۆ سازدانی ئەم كۆڕە لە ساڵۆنەكەیدا. لەهەمانكاتیشدا زۆرسوپاسی برایانی میدیاكار و كەناڵەكان دەكەم كە ئەمڕۆ لێرە ئامادەبوون بۆ بڵاوكردنەوەی هەواڵ و راپۆرت لەبارەی ئەم یادەوە.\nدیارە ئەدەبی فەرەنسی چ ئەدەبی كلاسیك و چ ئەدبی مۆدێرنی، یەكێكە لە ئەدەبە پرشنگدارو جوان و پڕبایەخەكانی جیهان. هۆكاری ئەمەش دەگەڕێتەوە بۆ بوونی سەدان كەڵە نووسەری مەزنی فەرەنسی، كە قەڵەمەكانیان، مایەی رێزی نەك تەنها فەرەنسییەكان بگرە تەواوی جیهانی سەرسام كردووە. یەكێكیش لەو قەڵمە جوانانەی فەرەنساش، ئێمیل زۆلایە.\nزۆلا بە یەكێك لە نووسەرە گەورەكانی فەرەنساو جیهان دادەنرێت، كاتێك باسی ئەدەبی كلاسیكی فەرەنسی و جیهانیش بكەین، ناچارین دەبێت چاوێك بە بەرهەمی ئەم كەڵە نووسەرەدا بخشێنین و ناشتوانین رۆڵی لەبەهێزبوونی قوتابخانە ئەدەبییەكاندا، بەتایبەتی « رۆمانسیی و ناتوریالیزم» یدا، فەرامۆش بكەین.\nدیارە بۆئەوەی لە ئێمیل زۆلا و ئەدەبی فەرەنسی بە تایبەتی ئەدەبی سەدەی نۆزدە بەباشی تێبگەین ، دوو رەگەزی گرنگ یارمەتیمان دەدەن ، ئەوانیش رەگەزی شوێن و زەمان.\nگەر سەیری سەدەی نۆزدە بكەین، لەسەرەتای سەدەكەدا، فەرەنسا لە لووتكەدا بووە، ناپلیۆن تەواوی ئەوروپای داگیركردووەو فەرەنسا چ لەڕووی سیاسیی و ئابووری و تەكنەلۆژیی و فەرهەنگیشەوە بۆتە زلهێزێكی جیهانی و حوكمی جیهان دەكات. پاریسیش دەبێتە پایتەختی سیاسی و ئەدەبی جیهان.\nئەم رەوشە بەردەوام دەبێت هەتاوەكو ناوەڕاستی سەدەكە، بە تایبتی لە 1848 كە بە ساڵی بەهاری ئەوروپی دەناسرێت و لەزۆربەی وڵاتانی ئەوروپا شۆڕش و راپەرین لە دژی دەسەڵاتداران ساز دەكرێت. لە كۆتایشدا هەتا دێت رەوشی فەرەنسا خراپتر دەبێت بەتایبەتی لەساڵی 1871 دا، كاتێك جەنگ بە ئەڵمانیا دەدۆڕێنێت و داگیردەكرێت. لەهەمووشی گرنگتر سەرهەڵدانی كۆمۆنەی پاریسە، كە ئەویش كاریگەری گەورەی بەسەر مێژووی سیاسی ئەوروپا و جیهانەوە كردووە.\nهەر لەرووی سیاسییەوە لەوكاتەدا وەكو ماركس دەڵێت: تارماییەكی گەورە باڵی بەسەر ئەوروپادا كێشاوە، كە ئەویش تارمایی كۆمۆنیستە. رەوتی كۆمۆنیستی و چەپ و سۆسیالیستی و بەهێزبوونی سەندیكا كرێكارییەكان، سیمای سەرەكی ئەو ساڵانە بوون، كە بە دڵنییایەوە ئەمەش كاریكردۆتە سەر تێڕوانین و بیركردنەوە زۆلاش، چونكە وەكو دەڵێن ، نووسەر كوڕی گەلەكەی خۆیەتی.\nلەرووی ئەدەبیشەوە سەدەی هەژدە سەدەیەكی زێڕین بووە بۆ ئەدەبی فەرەنسی و جیهانی. لەسەرەتای سەدەكەوە بۆدلێر و رامبۆ شۆڕشێكی گەورەی شیعری دەكەن، هەروەها رەوتی رۆمانیسی و ریالیزم سەرهەڵدەدات و ئەم دوو رەوتە باڵ بەسەر ئەدەبیاتی جیهانیدا دەكێشن. جگە لە بوونی كۆمەڵێك نووسەری مەزن و داهێنان ، كەهەموویان هاو سەردەمی زۆلا بوون لەوانە: ئەلكسەندەر دووما، ڤیكتۆر هۆگۆ، بەلزاك، گوستاڤ ڤلوبێر، گیو مۆباسان. ئەو هاوڕێی زۆرێك لەمانە بووە بەتایبەتی لەگەڵ مۆباسان ، هاورێیەتی زۆر بەهێزی هەبووە. هەموو ئەمانەش رۆڵیان هەبووە لە داهێنان وئەفرادننەكانی زۆلا.\nتایبەتمەندێتی نووسەران و بیرمەندانی فەرەنسا\nخاڵێكی گرنگی تر ئەوەیە كە نووسەران و بیرمەندانی فەرەنسا خاوەنی تایبەتمەندییەك بوون ئەویش ئەوەیە هەریەكەیان خاوەنی مەسەلەیەك بووە، بۆ نموونە فەیلەسووفی ناوداری فەرەنسا ڤۆلتێر زۆر داكۆكی لە چەمكی لێبوردن و مافی پرۆتستانتەكان دەكات، ئەمەش لە هەردوو كێشەی كالاس و پیخ سیرڤن بەجوانی دەردەكەوێت.\nكالاس رووداوێكی دادوەری بەناوبانگە . ساڵی 1762 كەسێك بەناوی ژان كالاس بووە قووربانی . ئەو كەسێكی پرۆتستانت بوو ، بەناهەق تاوانباركرا و درۆیەكی گەورەیان بۆ دروستكرد ، كە گوایە كوڕەكەی خۆی لەبەرئەوەی دەیەوێت ببێتە كاسۆلیك ، كوشتووە. لێرەدا ڤۆلتێر بەرگری لێدەكات و تا دواجار پاش مردنی ساڵی 1795 ، رەدی ئیعتیباری بۆ دەنەوە.\nPierre Paul Sirven پیێخ پاول سیرڤن ، پرۆتستانێكی فەرەنسی بوو ، كەبە هۆی « نا لێبوردەییی « كاسۆلیكەكان ، تاوانبار كرا ، كە گوایە كچەكەی خۆی بۆ ئەوەی نەبێتە كاسۆلیك كوشتووە . بەهەوڵ و خەباتی ڤۆلتێر ، رەدی ئیعتیباری بۆ كرایەوە\nڤیكتۆر هۆگۆ هەتا كۆتاییەكانی ژیانی داكۆكی سەرسەختی لە لابردنی حوكمی لەسێدارەدانی دەكرد، خۆی بۆ ئەم مەسەلەیە تەرخانكردبوو. لەپاش ئەوانیش بەتایبەتی لەسەدەی بیستەمدا، دەبینین كەسانی وەكو ئەلبێرت كامۆ خۆی بە پرسی ئاشتی و جەنگەوە خەریكرد، بە تایبەتی ئەو بەرهەمەی كە بە ناوی « نامە بۆ هاوڕێ ئەڵمانییەكم» كە تێیدا بەرگری لە پەیامی ئاشتی دەكات و دژایەتی جەنگ دەكات. سارتەریش بەهەمانشێوە داكۆكی لە ئاشتی دەكرد و بە فیعلیش لەكاتی جەنگی جەزائیردا، یەكێك بووە لە هەوادارنی خەباتی رزگاریخوازی گەلی جەزائیرو داوای سەربەخۆیی جەزائیری دەكرد.\nئەمانەش یارمەتیمان دەدەن بۆ تێگەیشتنی زۆلا بەتایبەتی لە كاتی بەرگریكردنی لە كێشەی ئەلفرید دریوفس.\nزۆلا سەرەتا یەكێك بووە لە نووسەرە رۆمانسییەكانی فەرەنسا، لێ پاشان بەتایبەتی پاش كامڵبوونی لەڕووی ئەدەبیی و فكرییەوە، دەبێتە مامۆستاو ئوستازی قوتابخانەی» ناتوریالیزمی ئەدەبی» ، هەرخۆشی میتۆد و پرەنسیپی ئەم قووتابخانەیەی داناوە.\nلەلایەكی ترەوە رۆمانەكانی بەتایبەتی رۆمانی « گێرمیناڵ ،نانا، زەوی دایك» بە یەكێك لەشاكارە گەورەكانی جیهان دادەنرێن. پێش چەند ساڵێك گۆڤاری شپیگلی ئەڵمانیا ناوی سەد كتێبی نوووسیبو كە پێویستە مرۆڤ لەژیانیدا بیخوێنێتەوە، یەكێك لەوانەش رۆمانی « گێرمیناڵ» ی زۆلایە. ئەم رۆمانە باسی ژیانی كرێكارانی مین دەكات لە باكوری فەرەنسا لەسەدەی هەژدەدا، بەشێوەیەكی زۆر جوان ، ژیان و خەباتی ئەو خەڵكەی باسكردووە.\nمن كاتی خۆی كە ئەم كتێبەم خوێندەوە گەیشتمە ئەو قەناعەتەی، كە دەبێت هەموو كەسێكی چەپ وكۆمۆنیست ئەم رۆمانە بخوێنێتەوە، چونكە زۆر بەجوانی وەسفی سیستەمی سەرمایەداری لەسەدەی هەژدەدا كردووە. هەر ئەم كتێبەش بوو بەیەكەم ژوانی من لەگەڵ ئەم نووسەرە مەزنەدا و لەپاش ئەم رۆمانەی ، بەدوای كارەكانی تریدا گەڕام .\nكوڕە هەژارە ئیتاڵییەكە، ئمیل زۆلا لە 2-4-1840ساڵی لە پاریس لەدایك بووەو لە 29-9-1902 لە پاریس كۆچی دواییكردووە. باوكی ئەندازیارێكی ئیتاڵی بووەو لەفەرەنسا ژیاوە، بەڵام دایكی فەرەنسی بووە. لەساڵی 1847 واتە لەتەمەنی حەوت ساڵیدا باوكی كۆچی دوایی دەكات و دواتریش لەرەوشێكی زۆر هەژاریی و كەم دەستیدا گەورە دەبێت. دواتریش لە ساڵی 1864 دا ناسنامەی فەرەسنی وەردەگرێت. ماوەیەك وەكو عەریزەنووسێك لەیەكێك لەدائیرەكاندا كاردەكات. دواتر زۆلا تێكەڵی ژیانی ئەدەبی فەرەنساو جیهان دەبێت.\nژیانی سیاسی و فكری زۆلا بەحوكمی ئەوەی ژیانی كوولە مەرگیی و هەژاری بینیوە، بۆیە هەتا كۆتاییەكانی ژیانی داكۆكی لە خەڵكی هەژاروكرێكار كردووە. لەلایەكی تریشەوە بەحوكمی ئەوەی باوكی ئیتالی بووە، هەروەها ئازاری بێ ناسنامەیی و بێگانەیی چەشتبوو، هەربۆیە زۆر دژی فكری فاشیزم و نازیەتی فەرەنسی بووە.\nئەو كەسێكی چەپ بوو ، بەڵام لەهەمانكاتیشدا زۆر داكۆكی لە ئازادیی و یەكسانیی و عەدالەتی كۆمەڵایەتی دەكرد. هەربۆیە دەتوانین بڵێین چەپێكی ئازاد بوو.\nزۆلا جگەلەوەی ئەدیبێكی بەتوانا بوو، لەهەمانكاتیشدا رۆژنامەنووس و چالاكڤانێكی مەدەنی گەورەش بوو.\nبەرگریكردن لە عەدالەت\nیەكێك لەكارە بەتواناكانی زۆلا، ئەوەبوو كاتێك سكانداڵی « ئەلفرید دریوفس» لەفەرەنسا پەیدابوو، كەتێیدا دەیانویست ئەفسەرێكی جوولەكە تۆمەتی ئەوی بخەنە پاڵ كە سیخووری ئەڵمانیاییە. ئەم كێشەیە كۆمەڵگای فەرەنسای كردوبووە دوو بەشەوە، بەشێك بەرگری لێدەكردو دەیووت بێ تاوانە، كە زۆلا یەكێك بوو لەوانە، بەشەكەی تر تاوانباریان دەكرد. هۆكاری سەرەكیش ئەوەبوو، ئەو پیاوە جوولەكە بوو، لەو ساڵانەشدا هەستی دژە جوولەكە لە فەرەنسا بەهێزبوو. بەڵام زۆلا پشتگیری لەم پیاوە كردوو لە ساڵی 1898 دا، لە وتارێكیدا كەبە بەهێزترین وتار و پەخشانی ئەدەبیی و فكری دادەنرێت بەناوی : « J>accuse من سكاڵام هەیە « تێیدا بەرگری لەو ئەفسەرە كرد، هەرئەمەش وایكرد لەسەر ئەم وتارەی تووشی راونانی پۆلیس و دەزگا ئەمنیەكان بێتەوە ناچار بەرەو بەریتانیا هەڵبێت.\nبەڵام دواتر دەگەرێتەوە بۆ فەرەنسا و لە 29-9-1902 لە پاریس كۆچی دوایی دەكات و دواتریش دەبرێتە گۆڕستانی نەمرانی فەرەنسا و لەپەنا ڤیكتۆر هۆگۆ و رۆسۆ دەنێژرێت .\nئەم نۆڤلێتەی زۆلا یەكێكە لە نۆڤلێتە جوانەكانی، تێیدا باسی گوندی كۆكۆڤیل دەكات، ئەم گوندە كە دەكەوێتە سەر كەناری دەریا و گوندێكی چكۆلانەی جوانە، بەڵام شەری هەردوو بنەماڵەی « فلۆخە و ماهێ» ، هەموو خەڵكی ئەم گوندە دەكەن بە دوو بەشەوەو دژی یەكتری دەوەستنەوە. لێرەدا بەشێوەیەكی ئەدەبی جوان باسی پرسی « پارە، دەسەڵات، هێز» دەكات. لەهەمانكاتیشدا جگە لەمانە باسی چیرۆكی خۆشەویستی « مارگۆ و دێلڤین» دەكات، كە چۆن ئەم دوو خۆشەویستە بوونەتە قووربانی ئەم جەنگە نەگریسەی ئەم دوو بنەماڵەیە. بەڵام بەرێكەوت رۆژێكیان بارانێكی زۆر دەبارێت و پاپۆڕێكی گەورەی ئینگلیزی غەرق دەبێت، كە خواردنەوەی بۆ بەندەرە گەورەكە باركردوو. سەرەتا دیسانەوە دەبێتە شەڕ لەنێوان ئەم دوو بنەماڵەیە، لەسەر بەرمیلە خواردنەوەكان، بەڵام دواتر هێندە بەرمیلەكان زۆر دەبن، كە كەسیان شەر ناكەن. دواتریش هێندە دەخ ۆنەوە كە هەموو شەرو رق و كینەكانیان لەبیر دەچێتەوەو ئاهەنگێكی گەورە ساز دەكەن، كە تا ماوەیەكی زۆر، تەواوی خەڵكی ناوچەی نۆرماندی هەر باسی لێ دەكەن.\nمن ئەم نۆڤلێتەم بە زمانی ئەڵمانی خوێندەوەو لەپاش خوێندنەوەی حەزێكی گەورەم لادروستبوو، كە بۆ زمانی كوردی وەربگێڕم. دەمێكیشە بەڵێنم بە چەند خوێنەرێكی هێژام داوە، كەبەرهەمێكی ئەدەبی كلاسیكی فەرەنسی وەربگێڕم.\nمن نامەوێت زۆر باسی ئەم نۆڤلێتە بكەم، بۆئەوەی لەجێژی كەم نەكەمەوە و پێم باشە خوێنەری هێژا خۆی بەدوای لاپەڕەكاندا بگەڕێت.\nهیوادارم بەدڵی هەمووان بێت و بەم كارەش خزمەتێكی بچووكی كتێبخانەی كوردیمان كردبێت.\nدووبارە زۆر سوپاسی ئامادەبوونتان دەكەم بۆ بەشداربوونتان لەم یادەو بەخشینی كاتی خۆتان بۆ ئەم كۆڕە، دووبارە سوپاس و بەخێر بێن.\nپەیوەندی ئێمیل زۆلا بە داهێنانی مەدرەسەی سروشتییەوە چییە؟\nلەساڵی 1880 پەیامێكی ئەدەبی دەردەكات بەناوی بنەماكانی رۆمان لەویا ئەو مەدرەسەی سروشتیە زیاتر تەئكید لەچی دەكات لەو كاتەیا رۆمانسیەت هەبووە كە پێویستیە بڵی دووبارە بگەڕێنەوە بۆ سروشت ئەبێ ئەو پاڵەوانانەی ناو رۆمان سەربەخۆیەتی بدرێتێ تارادەیەكی زۆر رەوشەكە سروشتی بێت‌و لەگەڵ كۆمەڵگایا بگونجێ، بەڵام ئەوان زیاتر پشتیان بە مەدرەسەی فكری داریزم بەستووە بەشێكی زۆریان زیاتر ئەو ئامانجی سەرەكی دامەزرێنەری ئەو مەدرەسە فكرێیە كە دواتر خەڵكی تری بەسەرەوە بووە وەك كاردانەوەیەك بوو بۆ رۆمانسیەت جیاوازیش بووە لە ریالیزم لەوەی كە پێشووتر هەبووە.\nدەست خۆش كاك ئەردەڵان چەند تێبینیەكم هەبوو بەداخەوە ئەوانەی تەرجەمەی كوردی دەكەن‌و لەبواری ئەدەب كار دەكەن‌و رۆژنامەنووسیشن جاری وا هەیە كاریگەری زمانی رۆژنامەنووسیەكەیان كاریگەری خراپ دائەنێ لەوەرگێڕانی بەرهەمە ئەدەبیەكان ئەمە بەو مانایە نیە جەنابت بچیتە ئەو قاڵبەوە من بەگشتی باسی دەكەم. لەو كارەی جەنابت من چەند شتێك دەڵێم یەكیان: ئەدەبیاتی(فەرەنسی) دژی ئەدەبیاتی ئەشرافیە چونكە پێش ئەو ئەدەبی فەرەنسی ئەدەبی ئەشرافی بووە تەبەقەیەكی باڵا بوو.\nبەڵام ئەو هات دایبەزاند لەو حاڵەتی ئەشرافیەوە بۆ ناو هەموو چینەكانی كۆمەڵگا.\nدووەم: هیوادارم كاریگەری رۆژنامە لەسەر كاری وەرگێڕانەكەت نەبێ چونكە لەجوانی‌و شیرینی بەرهەمەكە كەم دەكاتەوە من بەرهەمەكانی جەنابتم خوێندۆتەوە جاری وا هەیە لە بابەتی رۆژنامەوانیەكەتا زمانێكی ئەدەبی زۆر خۆشی تیایە من چێژی لێدەبینم وە بەپێچەوانەشەوە.\nزۆر راستە تۆ ئەگەر لە رۆژنامەیەك كار بكەیت كاریگەری لەسەرت دەبێت من هیوادارم زمانە ئەدەبیەكەم زاڵ بێت تا زمانە رۆژنامەیەكە بەڵام زۆرجار هەوڵ ئەدەیت بۆ پەرەگرافێك لەوانەیە بەشێوەیەك وەربگێڕدرێ زۆر سوپاس.\nدەست خۆش‌و پیرۆزباییت لێدەكەم وەرگێڕان كارێكی تایبەتە ئەو كەسەی ئەو كارە دەكات دەبێتە هەردوو زمانەكە بەباشی بزانێ، من بەپێچەوانەی هەندێ ڕاوە زمانی سەحافە بۆ زمانی ئەدەب‌و وەرگێڕان ناشێ. باسی ئێمیل زۆڵا كە دەكرێ دەبێ باسی ئەو كارەی بكرێ كە لەمێژوودا هەیە، مەسەلەی « ئەلفرید دریوفس» ئەو ئەفسەرێكی جولەكە بوو تاوانبار كرا بەخیانەتی گەورە حوكمی ئیعدام درا بەڵام ئێمیل زۆلا زانی ئەوە تۆمەتە‌و دروست كراوە‌و ئەفسەرەكە جولەكەیە‌و بێ كەسە. ئەوەبوو هەوڵێكی زۆری بۆ دا لە ئەنجامێكی زۆردا كە لەمەقالەیەكدا بەناونیشانی (انی أنتهی) ئێستا ئەو مەقالەیە لە پەرلەمانی فەرەنسا هەڵواسراوە لەئەنجامدا توانی حوكمی ئەو ئەفسەرە بگۆڕێ لەبەرئەوە ئێمیل زۆلا ئەو مەسەلە گەورەیەی هەیە كە توانی گیانێك بۆ ئەفسەرێك دروست بكاتەوە، بۆیە تائێستا كە گەندەڵییەك روودەدات ئەو وتارە دێتە ئاراوە إنی أنتهی.\nپیرۆزباییت لێدەكەم بەراستی زۆر بە سەلیقەیەكی جوان ئەوەی زۆلا باسی دەكات لە وەسفی شوێنەكانا ئەو توانیویەتی بە وشە وەسفی شوێنەكان بكات. بۆنموونە زۆڵا كە باسی كوخێك دەكات زۆر جوان توانیویەتی ئەو وشانەی كە دەیخوێنیتەوە وێنەیەك بێتە بەرچاوت توانیویەتی رووداوەكان بە وشەكان وەسفیان بكات ئەوە سەلیقەی وەرگێڕ دەردەخات.\nسوپاس مامۆستا مستەفا من باسی ئەو قەزێیەی ئەفسەرەكەم كرد ئەوە یەكێك لەقەزێ موهیمەكانی تایبەتمەندی ئەدیبی فەرەنسی، هەموویان خۆیان بۆ قەزێیەك داناوە بەداخەوە ئەوە لە نووسەری شەرقی زۆر كەمە بۆنموونە لەعیراق هادی عەلەوی هەبوو كە داكۆكی لە كورد دەكات، سوپاس بۆ كاك عەتا ئێمیل زۆلا كامیرایەكی عەجیبی هەبوو لە وەسفكردنی شوێن‌و كەسایەتیەكان.\nدەست خۆش من ماوەیەك پێش ئێستا ئەو كتێبەم خوێندۆتەوە. ئێمیل زۆلا جێگەی پرسیار‌و شیكارییەكی زۆرە لەسەر ئەو بەرهەمانەی نووسیویەتی دووەم بەرهەمی زۆلایە دەكرێت بە كوردی هێرش بۆ سەر ئاشەكە لەلایەن جەلال سابیر لەفارسیەوە وەرگێڕاوە بەڵام ئەوەی تۆ راستەوخۆ لە ئەڵمانیەوە وەرگێڕدراوە چێژێكی تایبەتی ئەدا بە خوێنەر گرنگە بەرهەمەكان لە زمانی یەكەمەوە وەربگێڕدرێ. پرسیارەكەی من ئەوەیە زۆلا بەرگرییەكی باشی كردووە لەهەموو ئەو زوڵم‌و زۆرانەی لەو سەردەمە كراوە دەبێ بگەڕێنەوە بۆئەوەی زۆلا پێش نووسەر بێت عەریزەنووس بووە، لەژیانی عەریزەنووسیدا زۆربەی زۆری ئەو كێشە كۆمەڵایەتیانەی هاتوونەتە بەردەستی كاری تێكردوون هاوكاری زۆر جوتیار‌و ئەو كەسانەی لەسیاسەتەوە گلاون كردووە سەرەتای دەركەوتنی زۆلا وەك قەڵەمێك زۆربەی زۆری كێشە سیاسی‌و كۆمەڵایەتیەكان دەوریان داوە ئەوە دەرگایەكی باش بووە بۆ زۆلا لەو رێگەوە توانیویەتی قۆناغەكانی تر ببرێت‌و دەستخۆشیت لێدەكەم‌و هیوادارام بەرهەمی تری بەدواوە بێت.\nبەڵێ كاك دەوەن زۆلا خۆی ئەو تایبەتمەندییەی هەبووە‌و كاری لەو قەزیانە كردووە‌و خۆشی ئیتاڵی بووە ئەو فكری فاشیزم‌و ناسیونالیزمی فەرەنسیەی بەسەریا زاڵ نەبووە ئەوە كاریگەری بەسەریەوە هەبووە.\nسەركەوتنی زۆلا ئەوە بووە دیاردەكان وەك خۆی سەیر دەكات بڕوای بەئەزمون‌و تەجروبەگەرای هەبووە‌و ریپورتاژی باشی كردووە كاریگەر زۆلا بۆ دەرەوەی فەرەنساش هەبووە، باسی وەرگێڕان كرا لە زمانی فارسیەوە سێ خاڵ لە زمانی فارسیدا سێ چەمك لەئیران بڤەیە سێكس، سیایەت، ئایین، رۆمان هەیە80 لاپەڕەی سانسۆر كراوە من پێم وایە ئەوانەی زمان دەزانن گوناحە لەزمانی دووەم‌و سێیەهەمەوە وەرگێڕان بكەن هەم لە دەق‌و تینەوە ئەو چێژەی نابێ بەڕاستی من هەستم نەكرد ئەو كارە وەرگێڕانە، ئەوەندە چێژبەخش بوو.\nدەستان خۆش بێت فەرموو كاك ئەردەڵان بۆ واژۆی كتێبەكان


بەڵام لەجیات ئەوەی کە شاهیدی دروستبوونی وڵاتێکی سەربەخۆ بن، کوردەکان تووشی نسکۆیەکی مەزن بوون. لە کاتێکدا کە هەڵمەتە سەربازییەکەی دژی داعش بەرەو کۆتایی دەچێ، حەزی ویلایەتە یەکگرتووەکان و هاوپەیمانەکانی بۆ بەکارهێنانی کوردان وەک نوێنەری ئەوان دژی ڕێکخراوە جیهادییەکان نەبۆتە هۆی پشتیوانیی درێژخایەنی سەربازیی و سیاسی و بێگومان نەشبۆتە پشتیوانیی لە کیانی سەربەخۆ.\nڕێبەرانی کورد هەمیشە ئاگاداری ئەم مەترسییانە بوون بەڵام سەرەڕای ئەم ڕاستییە، بە هیوای دەستخۆشانەی قوربانیدانییەکانیان، ڕەزامەندییان دەربڕیوە: گیانی هەزاران کەس و تێچوویەکی بەرچاو کە لە جیات ئەوەی کە خەرجی گەشەکردنی کوردستان بکرێ سەرفی گرتنەوەی ئەم شوێنانە کرا کە ڕەنگبێ بۆ ویلایەتە یەکگرتووەکان و هاوپەیمانەکانی زۆر گرینگ بن بەڵام بۆ خودی کوردەکان گرینگ نەبن. ئەم مەئمورییەتانە بوونە هۆی ناڕەزایەتیی قووڵی شەقامی کوردی. پارێزەرێکی کورد لە شاری قامیشلو دەڵێ هێزە کوردییەکان خەریکی ئازادکردنی ژمارەیەکی زۆر لە شارە عەڕەبەکانن لە کاتێکدا کە ناوچە کوردییەکان بە دەست نەبوونی ژێرخانی ئابووری وەک قوتابخانە و کارەباوە دەناڵێنن. ئەوەی کە دۆخەکەی هێندەی تر خراپ کردووە، تێکەڵاوێک لە دەستلێبەردانی وڵاتە خۆرئاواییەکان و ناکارامەیی سیاسەتی نێوخۆیە کە کوردەکانی تووشی خراپترین دۆخی تا ئێستا کردووە. لە ساڵی ڕابردوو دا، کاربەدەستانی کورد لە عێراق وازیان لە ستراتێژییە هۆشیارانەکەیان هێنا تا بۆ گەیشتن بە سەربەخۆیی لە ڕێگەی هیوادارابوون بە پشتیوانیی ئامریکا بۆ ئەوەی کە ڕێگایان بدا بەرەو هێڵی کۆتایی بەسەر تەنگوچەڵەمەکاندا بازدەن و ئەمە دەرکەوت کە هەڵە بوو. بڕیاری ئەوان بۆ بەڕیوەبردنی گشتپرسی سەربەخۆیی کە دەمەقاڵەی لەسەر بوو و پێچەوانەی ویستی دەوڵەتانی بەهێزتر بوو، نسکۆیەکی مێژوویی لێ کەوتەوە.\nگشتپرسی سێپتامبری ٢٠١٧ قەرار بوو دەستپێکی چنینەوەی دەستخۆشانە لەلایەن کوردانی عێراق بۆ ڕۆڵی ئەوان لە شەڕ دژی داعش بێ. مەسعود بارزانی، سەرۆکی هەرێمی کوردستان، پانتایی ناوچەی گشتپرسی بۆ ئەم شوێنانە زیاد کرد کە بە ناوچە جێناکۆکەکان، لە سنووری نێوان بەشە کوردی و عەڕەبییەکانی عێراق، کە هەردوو لا ئیددیعای خاوەندارێتی دەکەن هەڵکەوتوە و پڕە لە سەرچاوەی نەوت. دەوڵەتی بەغدا بە سەرۆکایەتیی سەرۆک وەزیران حەیدەر ئەلعەبادی بەتایبەتی دژی ئەم بڕیارە بوو، کە وەک یەکەم هەنگاوی هەرێمی کوردستان بۆ دەستبەسەر داگرتنی ئەم ناوچەیانە سەیری دەکرد. کاردانەوەی عێراق خێرا و بێبەزەییانە بوو: دوای گشتپرسییەکە، عەبادی بۆ سەپاندنی دەسەڵاتی بەغدا، هێزی سەربازیی فێدڕاڵی نارد بۆ ناوچە جێناکۆکەکان. ئەم ناوچانە پتر لە سێ ساڵ پێشتر کەوتبوونە دەست هێزی پێشمەرگە، کاتێک کە سوپای عێراق لە بەرامبەر هێرشی سەرەتایی داعش شکستی هێنا. لە ئۆکتۆبر، دوای گرتنەوەی چاڵە نەوتەکانی کەرکوک هێزە ئەمنییەکانی عێراق دڕیژەیان بە مارشەکەیان دا و پانتاییەکی بەربڵاویان لە ناوچە جێناکۆکەکان لە باکوور و خۆرهەڵاتی عێراق گرتەوە کە لەو ناوچانەی کە ساڵی ٢٠١٤ کوردەکان دەستیان بەسەردا گرتبوون زۆرتر بوو. بارزانی زوو تێگەیشت کە هاوپەیمانەکانی پشتیان تێکردووە و دوژمنەکانی دژی ئەو یەکتریان گرتووە. ئێران، کە ماوەیەکی دوورودرێژ بوو دژایەتیی خۆی بەرامبەر بە گشت هەوڵێک بۆ پارچەپارچە کردنی عێراق دەربڕیبوو، کەڵکی لە تاقمێک شیعە کە بۆخۆی ڕاهێنانی پێکردبوون و بەچەک پۆشتەی کردبوون، دژی هێزە کوردییەکان کە دوای سوپای هێرشبەری عەبادی پاشەکشەیان کردبوو وەرگرت. تورکیە، هاوپەیمانی بارزانی، نیگەرانی تەشەنەکردنی خولیای جیاییخوازیی لە نێو کوردەکانی خۆی بوو. تورکیە هەڕەشەی کرد کە سنوورە هەستیارەکانی بەرەوڕووی هەرێمی کوردستان دابخا و چاوی لە بەرامبەر ئەو مامەڵەیەی ئێران نووقاند کە ئیزنی پاشەکشەکردن بە کوردەکان لە لایەن بەغداوە دەدا.\nلە پەیوەندی لەگەڵ کاربەدەستانی ویلایەتە یەکگرتووەکان، ئەوان دەمێک بوو دژی هەرچەشنە ئاڵوگۆڕ لە سنوورەکانی خۆرهەڵاتی نێوەڕاست، لە ترسی ئەوەی کە ئەمکارە ببێتە هۆی کاردانەوەی دۆمینەیی کە نەکرێ پێشی پێ بگیرێ و دژی هەر هەوڵێک کە ببێتە هۆی لاواز کردنی دەوڵەتی ناوەندیی عێراق، بوون و بە ئاشکرا چەند حەوتوو پێشتر بە بارزانییان گوت کە گشتپرسییەکە نەکا. کاتێک کە واشینگتۆن بۆی دەرکەوت کە عەبادی لە گەڵ یەکێک لە گروپە کوردییەکان، لایەنی یەکیەتی نیشتمانی کوردستان سەر بە تاڵەبانی، ساغ بۆتەوە کە بێ خوێنڕێژیی کەرکوک بگرێتەوە، هیچ کارێکی نەکرد. وێدەچی کە ئێران دەڵاڵی ئەم مامەڵەیە بووبێ.\nدەستبەسەرداگرتنی چاڵە نەوتییەکانی کەرکوک لە لایەن دەوڵەتی عێراقەوە وێدەچێ شکستێکی مەزنتر لە لەکیس چوونی خودی شارەکە بۆ ئاواتەکانی کوردان بێ. نەوت بۆ خەونی سەربەخۆیی ئەوان یەکلاکەرەوەیە: نەوت دەبێتە سەرچاوەی داهات و وەک کارتێکی فشار بەرامبەر بە جیرانەکانیان. لەکیس چوونی کۆنترۆڵ بەسەر ئەم چاڵە نەوتانە، بە مانای گەڕانەوە بۆ سەردەمێکە کە ئەوان بەستراوەی عێراق و داهاتی چاڵە نەوتەکانی باشوور کە گەلێک مزنترن بوون. هەڵسوکەوتی بەغدا پاش گرتنەوەی کەرکوک لە نێوەڕاستەکانی ئۆکتۆبر نیشاندەری ئەمەیە کە ئەوان دەقاودەق مەبەستیان گەڕانەوە بۆ ئەم دۆخەیە: بەستراوەیی تەواوی هەرێمی کوردستان بە بەغدا.\nسەرۆکایەتیی کورد دوو هەڵەی لێکدانەوەی کردن کە بووە هۆی دۆخی ترسناکی ئێستا. یەکەمیان چاوڕوانیی بارزانی لە ویلایەتە یەکگرتووەکان بۆ پشتیوانیی لە هەوڵەکانی ناوبراو بۆ سەربەخۆیی، کە بناخەکەی لەسەر ئەم شتەی کە لە ڕوانگەی ئەوەوە پێویستیی خۆرئاوا بە کوردان و هاوسۆزی خۆرئاواییەکان بۆ کوردان دامەزرابوو. ڕێبەرانی کورد لەسەر ئەم بڕوایەن کە ئەوان جار لە دوای جار سەلماندوویانە کە شایانی هاوپەیمانیی لەگەڵ ویلایەتە یەکگرتووەکانن و باسی ئەمەیان کردووە کە کوردستان هاوبەشێکی جێگای مەتمانە بۆ بەرپەرچدانەوەی خولیاکانی ئێران لە ناوچەیە.\nبەهەمان شێوە ڕێبەرانی کورد دەمێکە پشتیوانییان لە پرەنسیپە دێموکڕاتیکەکان کردووە و ئیددیعا دەکەن کە ئەوان مودێلێکی نموونەیین بۆ خۆرهەڵاتی نێوەڕاست دوای ٢٠٠٣. ئەوان قەت لەبیر ناکەن کە باسی پاراستنی گروپە کەمینەنەتەوەکان بکەن و کە ئەوان پتر لە میلیۆنێک ئاوارەی عێراقییان لە هەرێمی کوردستان حاواندۆتەوە. ئەوان هەروەها باس لەوە دەکەن کە ڕەوایی هەوڵەکانیان بۆ سەربەخۆیی لە شەڕی ئامریکا بۆ سەربەخۆیی کەمتر نیە و کە پرەنسیپەکانی سەربەخۆیی لە یاسای نێونەتەوەییدا پشتیوانییان لێدەکرێ. ئەوەی کە ئەم هەڵمەتە دڵڕفێنانە سەرکەوتوو نەبوون دەگەڕێتەوە بۆ بەشی دووهەمی هەڵەی لێکدانەوە لە لای بارزانی، کە گەلێک لەماڵەوە نزیکترە. بەڵگە ناخۆشەکە ئەمەیە کە ڕێبەرانی کورد بانگەشەی ئەمە دەکەن کە ئەوان خەریکی دامەزراندنی قەڵایەکی دێموکراسی لە خۆرهەڵاتێکی نێوەڕاستن کە بەدەست دەسەڵاتی ئایینییەوە دەناڵێ، بەڵام ڕاستییەکەی ئەوەیە کە ئەوان قەت ئەم کارەیان نەکرد. دوای ڕووخانی دەسەڵاتی سەددام حوسێن، دوو حیزبی سەرەکیی کوردیی، پارتی دێموکراتی کوردستان (پدک) سەر بە بارزانی و یەکیەتیی نیشتمانی کوردستان (ینک) سەر بە جەلال تاڵەبانی وزەی خۆیان بۆ دامەزراندنی پێکهاتەی یاسایی و فرەلایەن کردنی ئابووری تەرخان نەکرد. لە جیاتان، ئەوان پارەی نەوتیان بۆ دەوڵەمەندترکردنی خۆیان، بنەماڵەکانیان و کادرەکانی حیزبەکانیان تەرخان کرد. هێرشە بێبەزییانەکەی داعش لە باکووری عێراق لە ٢٠١٤ دۆخەکەی خراپتر کرد. خەبات دژی دوژمنی هاوبەش مەیدانی بۆ بارزانی چۆل کرد تا ڕەوایی بە داخستنی پارلمان و درێژکردنەوەی ماوەی سەرۆکایەتیی بدا. دەسەڵاتی حیزبی جێگای دەسەڵاتی لێهاتووی گرتەوە. سەرۆکایەتیی بەرەکانی شەڕ دژی داعش هەم لە ناوچەی ژێر دەسەڵاتی پارتی و هەمیش لە ناوچەی ژێر دەسەڵاتی یەکیەتی، درایە دەست ڕایەڵەیەک لە خەڵکی سیاسی، سەربازی و بازرگان کە بەشی سەرەکییان پەیوەندیی کەسیی و خزمایەتییان بە ڕیبەرانی حیزبەکانەوە هەبوو. دەستبەسەر داگرتنی خێروبێری شەڕ لە لایەن چەند ڕێبەرێک کە دەسەڵاتیان هەر لە زیادبوون بوو، بنکۆڵ کرانی سیستەمی سیاسی لێکەوتەوە. وەزیرانی دەوڵەت کە سەر بە حیزبە ئۆپۆزیسیۆنەکان بوون دەسەڵاتیان لە کارمەندەکەنیان لە هەمان وەزارەتخانانەدا کە سەر بە پارتی یا یەکیەتی بوون کەمتر بوو و ئەمە بووە سەرچاوەی سەرەکیی خزمخزمێنە لە هەرێمی کوردستان. مەسرور بارزانی، کوڕی مەسعود، دەسەڵاتی خۆی بەسەر دەزگای ئەمنییەتی پارتییەوە، لە کێبڕکێ لەگەڵ ئامۆزاکەی نێچیرڤان بارزانی، کە سەرۆک وەزیرانی هەرێمە و پراگماتیستێکە کە جەخت لەسەر بەهێز کردنی ئابووری دەکا، بەهێز کرد.\nپشتیوانیی بێمەرجی سەربازیی لە لایەن خۆرئاواوە ئەم ڕەوتەی بەهێزتر کرد. ویلایەتە یەکگرتووەکان و یەکیەتیی ئورووپا ڕێژەیەکی بەرچاو چەکوچۆڵیان دایە هێزە کوردەکان، لە قسان بۆ حکومەتی هەرێم بەڵام بە کردوە بەشی سەرەکیی کەوتە دەست پارتی. هێزە ئەمنیەتییەکانی پارتی و یەکیەتی چوونە قووڵایی ناوچە جێناکۆکەکان و هەندێک ناوچەی غەیرە کوردییان لە پرۆسەی شەڕ دژی داعش وێران کردوە و پێشیان بە خەڵکی مەدەنیی گرتوە کە بگەڕێنەوە مەگەر ئەوەی کە بەڵێنی وەفاداریی بە حیزبە کوردییەکان بدەن.\nلە شەڕی ئازاد کردنی موسڵ لە دەستی داعش لە کۆتاییەکانی ٢٠١٦، تێکەڵاوێک لە دەوڵەتداریی خراپ، نایەکگرتوویی سیاسی و ناڕەزایەتیی جەماوەیی سەری هەڵدا. هەندێک کەس لەسەر ئەم بڕوایە بوون کە شەڕ دژی داعش لەدەرەوەی هەرێمی کوردستان لە لایەن ڕێبەرانی کورد وەک ئامرازێک بۆ دەوڵەمەند کردنی خۆیانەوە کەڵکی لێ وەردەگیرێ کە هیچ قازانجێکی بۆ کوردی ئاسایی نیە. لە سەرەتای هەڵمەتی شەڕی موسڵ پێشمەرگەیەک پرسیاری دەکرد، « بۆچی ئێمە بۆ چینی سیاسەتمەدار بجەنگێین؟ بۆچی ئێمە بۆ شەڕ بچینە موسڵ کاتێک کە موسڵ بەشیک لە کوردستان نیە؟»\nلێکترازانی نێوان پارتی و یەکیەتی قووڵتر بۆتەوە و بۆتە هۆی کەلێنی ناوچەیی لە کوردستان، چوون لە سلێمانی کە لە ژێر دەسەڵاتی یەکیەتییە بۆ هەولێر کە لە ژێر دەسەڵاتی پارتییە وەک تێپەڕ بوون لە سنوور دەچێ. بە شێوەیەک، گشتپرسی و نسکۆیەکەی هەردووکیان ئاکامی هەوڵی ئەم دوو حیزبە بۆ سەرکەوتن بەسەر ئەویتر دابوو: بۆ ڕاکێشانی پشتیوانیی جەماوەری بۆ گشتپرسی، پارتی دێموکڕاتی مەسعود بارزانی ئاشتییەکی لەرزۆکی لەگەڵ ئەو ڕێبەرانەی نێو یەکیەتی کە لە تەریکخرانەوە لەلایەن فراکسیۆنی تاڵەبانی دەترسان، پێکهێنا. ئەم هەنگاوە تاقمی تاڵەبانی، بە نێوەندگیریی ئێران، هان دا کە لەگەڵ بەغدا بۆ کشاندنەوەی هێزەکانیان لە کەرکوک ڕێکبکەوێ.\nدەوری تاڵەبانییەکان هەستیار بوو. ئەوان تەنیا پشتیوانیی شلوێ و درەنگ وەختیان لە نەخشەکانی گشتپرسی بارزانی کردبوو. کاتێک کە دیتیان سەرۆک بەرەوڕووی ڕەخنەی بەربڵاوی ناوچەیی و نێونەتەوەیی لە بەر پێداگریی لەسەر گشتپرسی بۆتەوە، هەلێکیان بۆ پووچەڵکردنەوەی پلانەکانی ناوبراو بەدیکرد. لە ئەنجامی کشاندنەوەی هێزەکانیان لە کەرکوک، سوپای عێراق، بە پشتیوانیی میلیشیاکانی سەر بە ئێران لە کاتی بەرەوپێشچوونیان بەرەوڕووی نزیکەی هیچ بەرهەڵستکارییەک نەبوونەوە.\n68 جار خوێندراوه‌ته‌وه | Wednesday, July 3, 2019


تەندروستیی جیهانیی: هیچ بەڵگەیەک نییە کۆرۆنا بە گەرما لەناوبچێت – کوردی – RojNews.News\n22/06/2020 - 11:07:04 pm\nسێشەممە, 28 أبر 2020 – 14:17 ڕۆژنیوز – ناوەندی هەواڵەکان\nئەمڕۆ لە هۆڵی هۆتێل ڕۆتانا-ی شاری هەولێر، ئەدهەم ئیسماعیل، نوێنەری ڕێکخراوی تەندروستیی جیهان کۆنگرەیەکی ڕۆژنامەنووسیی سەبارەت بە ئەگەری سەرهەڵدانەی کۆرۆنا لە هەرێمی کوردستان ئەنجامدا.\nئەدهەم ئیسماعیل، ڕایگەیاند: ئێمە پێمانوایە جارێكی دیكە شەپۆلێكی دیكەی ڤایرۆسەكە دێتەوە بۆ هەرێمی كوردستان، بۆیە هەنگاوەكانمان بۆ ڕێگرییە لەو شەپۆلە.\nنوێنەری ڕیکخراوی تەندروستیی جیهانیی، وتیشی: چاودێرییەكی چڕی كامپەكان دەكەین و هەموو ڕێكارێك بۆ پاراستنی ئاوارە و پەنابەرەكان دەگرینە بەر، و بۆ ئەو مەبەستەش لەگەڵ وەزارەتی تەندروستی هەرێم و عێراق لەسەر خەتین.\nئەدهەم ئیسماعیل، لەبارەی کاریگەریی پلەی گەرما بۆ لەناوبردنی ڤایرۆسەکە، وتی: وەك ڕیكخراوی تەندروستیی جیهانیی هیچ بەڵگەیەك لەبەردەست نییە بەهۆی بەرزربوونەوەی پلەی گەرماوە ئەو ڤایرۆسە لەناو دەچێت، بەڵام پێمانوایە، كە لەسەرووی ٣٠ پلەی گەرما چالاكییەكانی كەم دەبێتەوە.\nنوێنەری ڕێکخرای تەندروستیی جیهانیی، ئاشکراشیکرد، کە بە دابینکردنی کیتی پشکنین، ئامێری تاقیگەیی و پێدانی چەند ئۆتۆمبێلێک هاوکاری هەرێمی کوردستانیان کردووە و بەردەوامیش دەبن لە پێشکەشکردنی ئەو هاوکارییانە.\nهەروەها، وتی: ئەو ژمارەیەی كە لە هەرێمی كوردستان لەسەر ئاستی چوار پارێزگا تووشبوون بە ڤایرۆسی كۆرۆنا، لە سەرووی ٣٥٠ كەسە ، بەڵام ژمارەی چاكبووەكان لەسەر ئاستی هەرێمی كوردستان دڵخۆشكەرە كە %٩٠ی تێپەڕاندووە.\nكارمه‌ندانی ته‌ندروستی ده‌ربەندیخانیش مانگرتنیان ڕاگه‌یاند


لە میانی دیداری لەگەڵ وەزیری بەرگری.. کەعبی جەخت لە پێویستی پاراستنی تەواوەتی سەردانکەرانی چلەی ئیمام حوسەین (د) و ناوەندەکانی هەڵبژاردن دەکات – مجلس النواب العراقي\n25/09/2021 25/09/2021 40 Views\nبەڕێز حەسەن کەعبی، جێگری یه‌كه‌می سه‌رۆكی ئه‌نجومه‌نی نوێنه‌ران ئه‌مڕۆ شه‌ممه 25ی ئه‌یلولی 2021، سه‌ردانێكی مه‌یدانی بۆ بینای وه‌زاره‌تی به‌رگری ئه‌نجامداو چاوی كه‌وت به به‌ڕێز جومعه عیناد، وه‌زیری به‌رگری و ژماره‌یه‌ك له فه‌رمانده سه‌ربازییه‌كان.\nلەو دیدارەدا ژمارەیەک بابەتی پەیوەندیدار به دامه‌زراوه‌ی سه‌ربازی و ئه‌منی و كاراكردنیان خرایه‌ڕو، هاوكات جه‌خت كرایه‌وه له‌سه‌ر پێویستی پاراستنی ته‌واوه‌تی سه‌ردانكه‌رانی چله‌ی ئیمام ئه‌با عه‌بدوڵا حوسه‌ین (درودی خوای لێبێت) تا گه‌ڕانه‌وه‌یان بۆ ناوچه‌كانی خۆیان، هه‌روه‌ها ته‌ئكیدیشی كرده‌وه له‌سه‌ر پاراستنی سه‌رجه‌م ناوه‌نده‌كانی ده‌نگدان و ده‌نگده‌ران له‌سه‌رجه‌م ناوچه‌كاندا له چوارچێوه‌ی به‌ڕێوه‌چونی هه‌ڵبژاردنی داهاوتودا.\nكه‌عبی پێداگریشیكرد له‌سه‌ر دابینكردنی بڕه پاره‌ی پێویست و ته‌رخانكراو بۆ وه‌زاره‌تی به‌رگری له‌چواچێوه‌ی یاسای گشتی بودجه‌دا به‌وشێوه‌یه‌ی فه‌راهه‌می پڕچه‌ككردنی سوپاو سه‌رجه‌م دامه‌زراوه ئه‌منییه‌كان به چه‌ك و چۆڵی پێشكه‌وتو بكات، به تایبه‌ت فڕۆكه‌ی درۆنی نوێ و هه‌لیكۆپته‌ری شه‌ڕكه‌ر كه له كارگه جیهانییه‌كان دروستكرابن ئه‌وه‌ش له پێناو به‌رزكردنه‌وه‌ی توانای شه‌ڕكه‌ره پاڵه‌وانه‌كان و ئاماده‌یی و سه‌ركه‌وتنیان له‌و ناوچانه‌ی كه هێشتا كه‌رته ئه‌منییه‌كان تێیاندا روبه‌ڕوی هێرشی تیرۆریستی ده‌بنه‌وه.


پایتەختی باشووری کوردستان\nھەولێر (بە کوردیی باکووری: Hewlêr)، (بە عەرەبی: أربيل) شارێکی دێرینی کوردستانە، ئێستا ناوەندی پارێزگای ھەولێر و پایتەختی ھەرێمی کوردستانە. شاری ھەولێر بە یەکێک لە کۆنترین شارەکانی جیھان دەژمێردرێت کە مێژووی بنیاتنانی دەگەڕێتەوە بۆ ٩٠٠٠ پێش زایین. لە نووسراوەکانی پاشای سۆمەری، سۆلکی ناونراوە بە ئوربیلم، لە نووسراوەکانی بابلی و ئاشووری بە ئەربائیلۆ ناودەبرا، کە بە واتای چوار خودا دەھات، لە سەردەمی بابلی شوێنی پەرستنی عەشتار بووە.\nجێگەی لە هەرێمی کوردستان دا\nجێگەی لە عێراق دا\nزۆربە: کوردی (سۆرانی)، کەمینە: زمانی تورکمانی و ئاشووری\nئیسلام (سوننە)، مەسیحی\nوتاری سەرەکی: چایەخانە و قاوەخانە کۆنەکانی ھەولێر\n^ "Climate: Arbil – Climate graph, Temperature graph, Climate table". Climate-Data.org. لە ڕێکەوتی ١٣ی ئابی ٢٠١٣ ھێنراوە. بەدواداچوون بۆ ڕێکەوت بکە لە: |access-date= (یارمەتی)\n^ "Irbil, Iraq Climate". My Forecast. لە ڕێکەوتی ١٤ی تەممووزی ٢٠١٣ ھێنراوە. بەدواداچوون بۆ ڕێکەوت بکە لە: |access-date= (یارمەتی)\n^ "Erbil climate info". What's the Weather Like.org. لە ڕێکەوتی ١٤ی تەممووزی ٢٠١٣ ھێنراوە. بەدواداچوون بۆ ڕێکەوت بکە لە: |access-date= (یارمەتی)\n^ "Erbil Weather Forecast and Climate Information". Erbilia. لە ڕەسەنەوە ئەرشیڤ کراوە لە 9 July 2013. لە ڕێکەوتی ١٤ی تەممووزی ٢٠١٣ ھێنراوە. پارامەترەکە |deadurl= پشتگوێ خرا (یارمەتی); بەدواداچوون بۆ ڕێکەوت بکە لە: |access-date= (یارمەتی)\nوەرگیراو لە «https://ckb.wikipedia.org/w/index.php?title=ھەولێر&oldid=732137»\nدواجار لە ١٣:٣٦ی ٢٣ی تشرینی دووەمی ٢٠٢٠ دەستکاری کراوە\nئەم پەڕەیە دواجار لە ١٣:٣٦ی ٢٣ی تشرینی دووەمی ٢٠٢٠ نوێ کراوەتەوە.